#МУАТТАР_СИЙРАТ ИККИ БАЙЪАТ ОРАСИДАГИ ТАРИХИЙ ҚАДАМЛАР - Mehrob.uz\nМақолалар access_time17-ноябрь 2017, 14:02\nЯнгиликлар access_time10-март 2017, 17:53\nСаййид Раҳматуллоҳ Термизий 2017 йил 3-феврал куни Ўзбекистон мусулмонлари…\naccess_time8-апрел, 07:54 visibility297\nДаъватнинг ўн учинчи йилга келиб Ислом динини ёйишда жиддий қадамлар қўйилди. Исломий даъват йўлидаги илк муҳим қадам биринчи Ақабада Расулуллоҳ соллаллоҳу алайҳи васаллам билан ясрибликлар ўртасида амалга оширилган аҳдномада ўз аксини топди. Бу аҳдномада одамлар жамиятда илдиз отиб кетган ижтимоий иллатлардан воз кечишга, ўғрилик ва фоҳишабозлик қилмасликка, фарзандларни қатл этмасликка, ёлғон сўзламасликка Аллоҳ номи билан қасам ичишди. Бу иш эътиқодий нуқтаи назардан жуда муҳим қадам ҳисобланарди.\nИккинчи қадам Пайғамбар соллаллоҳу алайҳи васалламнинг шу йили ҳаж мавсумида имон келтирганлар билан ҳарбий иттифоққа эришганлари бўлди. Бу эса ўз навбатида у зотнинг даъватларини тарғибу ташвиқ этишлари учун Ясрибда тинч-хотиржам яшашлари, у ердаги мусулмонларнинг Қурайш ҳийла-найрангларига бардош бера олишлари, даъватни ҳимоя қилишларининг кафолати эди.\nРасулуллоҳ соллаллоҳу алайҳи васаллам муборак қўлларини уларнинг қўлларига қўйиб: “Мени аёлларингиз ва ўғилларингизни ҳимоя қилганингиздек ҳимоя қилишингизга байъат қиламан”, деганларида юқоридагиларни назарда тутган эдилар.\nАтиги бир йил ичида, яъни даъватнинг ўн иккинчи йили Исломни ёйиш шунчалик кучайдики, Мадинада имон келтирганларнинг миқдори ўтган ўн бир йилдан зиёд даврда Исломга кирганлардан бир неча баробар ортиб кетди. Даъватнинг Мадина осмонидан оламга таралаётган нурлари бўлажак муваффақиятлардан башорат бераётгандек эди гўё. Бу шаҳар аҳолиси қалблари Пайғамбар соллаллоҳу алайҳи васалламга боғланиб қолгани боис у зотнинг шу ерда муқим яшашларини орзу қилишар ва бу йўлда нафақат молу мулкларини, балки жонларини ҳам фидо этишга тайёр эдилар. Афсуски, Қурайш эшикларини Набий соллаллоҳу алайҳи васаллам учун маҳкам ёпиб ташлаган эди.\nМадина аҳолисининг орзу-истаклари у зотга аён эди. Чунки муқим яшашлари учун бу шаҳарга бир неча бор чақирилган эдилар. Бироқ уларга жавоб беришга шошилмас, бу хусусда Парвардигордан кўрсатма кутардилар. Шу ўринда беихтиёр савол туғилади: “Нима учун мадиналиклар даъватни маккаликлардан кўра тезроқ ва жону дил билан қабул қилишди?” Бу саволга қуйидагича жавоб бериш мумкин:\n1. Мадинада самовий динлар таъсири ҳалигача сақланиб қолган эди. Маълумки, бу динларда Аллоҳ томонидан муқаддас китоблар нозил қилинган. У китобларда ваҳий, нубувват (пайғамбарлик), ваҳдоният (якка худолик ақидаси), баъс (ўлгандан сўнг қайта тирилиш), ҳисоб (амаллар учун жавобга тортилиш) ҳақидаги хабарлар бутпарастлик ва мажусийликнинг аҳамиятини одамлар наздида камайтиришга улкан ҳисса қўшган эди. Гарчи аҳоли бу самовий динларни қабул қилмаган бўлишса-да, Авс ва Хазраж қабилалари онгига мулойимлик ва диний масалаларни фикрлаш каби фазилатлар сингган эди. Шу боис улар Ислом кўрсатмаларини эшитишлари билан уни қабул қилишга дарҳол мойиллик билдиришди.\n2. Кўпинча яҳудийлар билан Авс ва Хазраж ўртасида келишмовчиликлар юз бериб турарди. Яҳудийлар мухолифларига: “Ҳадемай пайғамбар юборилади. Биз унга эргашамиз ва у билан бирга Од ҳамда Самуд қавми қатл қилинганидек сизни қатл қилажакмиз”, дейишарди. Бу сўзлар ясриблик араблар миясида то Расулуллоҳ (соллаллоҳу алайҳи васаллам) билан кўришгунларига қадар муҳрланган эди. Шунинг учун ҳам улар Пайғамбар соллаллоҳу алайҳи васалламни даъватнинг ўн биринчи йилидаги ҳаж мавсумида кўришганида бир бирларига: “Муҳаммад соллаллоҳу алайҳи васаллам яҳудийлар айтган пайғамбарнинг ўзидир”, дея дарҳол у зотни тасдиқлаб имон келтиришди.\n3. Макка аҳолисидан кўра Мадина аҳолисининг Исломни тез қабул қилишларининг яна бир сабаби Авс билан Хазраж ўртасидаги урушлар эди. Айниқса, Буос жанги (улар орасидаги сўнгги уруш) да томонлар ўзаро урушларга барҳам бериш, сафларини бирлаштириш, ўзаро келишмовчиликларни тинч йўл билан бартараф этиш учун ягона раҳбарни танлаш ҳақида бош қотира бошлашган эди. Лекин муаммо уни қайси қабиладан танлашда эди. Гарчи бу масала қийин ва мураккаб бўлса-да, унга ечим топишни вазият тақозо қиларди. Зарурат юзасидан Авс қабиласи раҳбарнинг Хазраж қабиласи ичидан сайланишига рози эканини билдирди. Танлов хазpaжлик Абдуллоҳ ибн Убай ибн Салул чекига тушди, бошига кийгазиш учун қимматбаҳо тошлар билан безатилган тож ҳам тайёрланди. Бироқ ўша кунларда Мадинада Расулуллоҳ соллаллоҳу алайҳи васалламнинг даъватлари ҳақида овозалар тарқалиб кетди. Буни эшитган мадиналик араблар Набий соллаллоҳу алайҳи васалламга эргашишни ва у зот байроғи остида бирлашишни афзал кўриб, Исломга киришди.


Гарчи мамлакат қонунчилигига биноан мижозларнинг банкдаги ҳисоб рақамаларига оид маълумотлар махфий ҳисобланса-да, бироз олдин Ўзбекистондаги банкларда ҳисоб рақамидаги пул операцияларини назорат қилишга кўрсатма берилган Ўзбекистон фуқароларининг махсус рўйхати ошкор бўлган эди. Ана шу рўйхатдан ўрин олган ўзбекистонлик мустақил журналист ва ҳуқуқ ҳимоячиси Умида Ниёзова ҳисоб рақамига оид банк маълумоти кейинчалик унинг устидан қўзғатилган жиноий иш бўйича терговда асосий далиллардан бири сифатида тиркалди.\nБу рўйхатдан ўрин олган яна бир ҳуқуқ ҳимоячиси, ҳозир ғарб давлатларидан бошпана топган Муҳиддин Қурбонов ҳозирга келиб рўйхатдагиларнинг банкдаги ҳисоб рақамлари ва улар хориждан ўз яқинларига йўллаётган пул жўнатмалари устидан назорат жуда кучайган, дейди.\n“Бир талаба танишим бир гал “Кундузи ўқиб, кечаси ишлашга тўғри келаяпти” деб қийналганини айтиб қолди. Тунги ишига атига 15 минг сўм олар экан. Мен унга ўша пулни жўнатаман, сен эса фақат ўқи, дедим. Аммо, икки марта пул олганидан сўнг “Бошқа фамилия билан жўнатинг, сизни номингиз банкдаги қанақадир рўйхатда бор экан, муаммо бўлаяпти”, деди-да, бироздан кейин умуман алоқани узиб қўйди. Афтидан унга қаттиқ босим бўлган. Қарангки, атига 50-60 доллар пул устидан ҳам шундай кучли назорат ўрнатган бу ҳукумат”.\nБироқ, Тошкент шаҳридаги аксар банклар бундай ҳолат мавжудлигини қатъий инкор қилмоқда. “Анелик” пул жўнатмалари тизимида ишловчи банк ходимларидан бири бундай деди:\n“Бизда Ўзбекистондан хорижга жўнатилаётган пул жўнатмалари бўйича солиқ қўмитасининг назорати бор. Ўзбекистондан чиқиб кетаётган 10 минг доллардан ортиқ маблағ эгаси солиқ тўланган ёки тўланмагани бўйича назорат қилинади. Аммо, хориждан келаётган пул жўнатмалари бўйича маълумотлар махфий ва у ҳеч кимга берилмайди”.\nАйни пайтда Ўзбекистон Республикаси миллий хавфсизлик идораси ҳам бундай хабар борасида сукут сақламоқда. Бироқ, бироз вақт муқаддам Озодлик мухбири мурожаатига жавобан Андижон вилояти миллий хавфсизлик хизмати расмийси бундай ҳолат бўлиши мумкинлигини тасдиқлаган ва сабабларини шундай изоҳлаган эди:\n“Ҳозир ҳар хил диний гуруҳлар, экстремистик оқимларнинг Ўзбекистондан қочиб чет элга чиқиб кетган аъзолари “Вестерн Юнион” ва шу каби бошқа “юнион”лар орқали Ўзбекистонга пул жўнатаяпти. Ўзбекистонда эса уларнинг шериклари бу пулга ҳар хил қўпорувчилик ишларини қилаяпти. Ҳатто, аёлларга пул бериб, Ўзбекистонда бузғунчилик қилишга уринаётганлар бор. Улар назоратга олиниши керак”.


Ҳайрат дунёси! 2017 йилнинг энг яхши суратлари\nҲайрат дунёси! 2017 йилнинг энг яхши...\n25.12.2017 10:59 0 330\n2017 йил якунланиб, яқин кунлар ичида 2018 йил ҳам кириб келади. Шу боис, ушбу йилда энг яхши сурат сифатида эътироф этилган фотоларни эътиборингизга ҳавола этамиз.\nКатта айсберг Нюфаундленд оролида Канаданинг Ферриленд қишлоғидан сузиб ўтмоқда. Фото: Reuters / Jody Martin\nМосквадаги Юрий Гагарин ҳайкали фонида иссиқлик энергиясидан чиқаётган буғ тасвири олинган сурат. Ҳаво ҳарорати -17 даража совуқ бўлган. Фото: Reuters / Максим Шеметов\nИроқнинг Мосул шаҳридаги жангда ота қизини қўлига кўтарганча уруш домидан олиб чиқишга уринмоқда. Фото: Reuters / Goran Tomasevic\nКХДР раҳбари Ким Чен Ин «Хвасон-12» ракетасининг учирилишини назорат қиляпти. Фото: Reuters / KCNA\nБуюк Британиянинг Лондон шаҳридаги «Гренфелл-тауэр» кўп қаватли уйида содир бўлган ёнғин. Ёнғин натижасида 30 киши ҳалок бўлган, 10 нафари эса йўқолган. Фото: Reuters / Toby Melville\nАҚШнинг собиқ президенти Барак Обама билан миллиардер Ричард Брэнсон Виржиния оролларида скейтборд бўйича рақобатлашмоқда. Фото: Reuters / Jack Brockway/Virgin\nҲонгконг-Истамбул рейси бўйича учиб кетаётган «MyCargo Airlines» компаниясининг юк самолёти Бишкек яқинидаги «Манас» аэропортининг учиш-қўниш йўлагига яқин жойда ҳалокатга учраган. Лайнер аэропортдан унча узоқ бўлмаган уйга қулаб тушган. Натижада эса 37 киши ҳалок бўлган. Фото: Reuters / Владимир Пирогов\nКариб денгизида содир бўлган «Ирма» довули. Довул натижасида Сен-Мартен оролининг 95 фоизи вайрон бўлган. Фото: Reuters\nБали шаҳридаги Агунг вулқонининг отилиши. Фото: Reuters / EMILIO KUZMA-FLOYD\nСтивен Паддок Лас-Вегасдаги «Mandalay Bay» меҳмонхонасида ташкил этилган мусиқий фестивалда оммавий отишма содир этган. Натижада 59 киши ҳалок бўлган, 500 га яқин киши жароҳатланган. Фото: Reuters / Mike Blake\nэнг яхши суратлар Ироқ Барак Обама


Ҳадис илми: шайх Ҳайдар Ҳасанхон Тункий раҳматуллоҳи алайҳнинг қарашлари | Azon.uz - Ахборот-таҳлилий портал\nҲадис илми: шайх Ҳайдар Ҳасанхон Тункий раҳматуллоҳи алайҳнинг қарашлари\n264 17:35 03.01.2021\nСалаф солиҳларнинг амаллари ҳужжатлиги тўғрисида шайх Ҳайдар Ҳасанхон Тункий раҳматуллоҳи алайҳнинг қарашлари\nАллоҳ Ўзининг кенг раҳматига олсин, марҳум шайх аллома, муҳаддис Ҳайдар Ҳасанхон раҳматуллоҳи алайҳ салафларнинг амали ҳужжат экани борасида ажиб бир рисола тасниф этган ва уни гўзал тарзда ифода этган. Аллома, мунаққид, муҳаддис, билимдон, шайх Абдулфаттоҳ Абу Ғудда раҳматуллоҳи алайҳ муҳаддис Нўъмонийнинг “Ал-Имам ибн Можа ва китабуҳус Сунан” асарига ёзган таълиқининг 86-90-бетларида шу рисолани зикр қилган. Қуйида у зотнинг ибораларини келтирамиз:\n“Маълумки, Набий соллаллоҳу алайҳи васалламнинг замоналарида ҳам, саҳоба розияллоҳу анҳуларнинг замонларида ҳам Расулуллоҳ соллаллоҳу алайҳи васалламнинг таълимлари тартибли тарзда ёзиб борилмаган, тасниф қилинмаган. Фақат Аллоҳнинг Китоби ёзилган. Улар эътиқод ва аҳкомдан иборат ислом таълимотларида Расулуллоҳ соллаллоҳу алайҳи васаллам ўргатганларига суннат асосида амал қилишган ва уни қалбларида сақлашган.\nУмар розияллоҳу анҳунинг халифалик даврларида Ироқ фатҳ этилиб, мазкур юрт аҳли исломни қабул қилгач, Умар розияллоҳу анҳу ислом ва Набий алайҳиссаломнинг суннатларини ўргатиш учун уларга Ибн Масъуд розияллоҳу анҳуни жўнатдилар. Ибн Масъуд розияллоҳу анҳу саҳобалар ичида суннатни энг яхши биладиган, ҳидоят, сийрат-хулқда Набий соллаллоҳу алайҳи васалламга энг ўхшаш зот эдилар.\nИбн Масъуд розияллоҳу анҳу бу юрт аҳлига ўз қалбларида сақлаган ва амал қилганлари асосида исломни ўргатдилар. Натижада, у зотнинг таълимлари мана шу Ироқ аҳли ичида жуда кенг тарқалди.\nИроҳ аҳли мавсумларда Мадинаи мунаввара ва Маккаи Мукаррамага қатнар, ўз навбатида саҳоба розияллоҳу анҳулардан иборат Ҳижоз аҳли ҳам Ироққа боришар эди. Ана шу саҳобалар орасида Ибн Масъуд розияллоҳу анҳуни Ироққа юборган Умар розияллоҳу анҳу ҳам бўлардилар. Улар Ироқ аҳлининг Расулуллоҳ соллаллоҳу алайҳи васалламнинг суннатлари асосида Ибн Масъуд розияллоҳу анҳу ўргатганидек намоз ўқишлари, рўза тутишларини гувоҳи бўлишарди.\nАна шу саҳобаларнинг бирортасидан – на Умар ва на бошқалардан “Ибн Масъуд розияллоҳу анҳу намоз ва бошқа аҳкомлардаги таълимида Набий соллаллоҳу алайҳи васалламнинг суннатларига хилоф қилган” деган асар ҳам, ривоят ҳам йўқ.\nНабий соллаллоҳу алайҳи ва салламнинг асҳоблари бир кишини суннатга хилоф иш тутаётганини кўриб, бунга кўз юмиб сукут сақлашлари ҳақиқатдан жуда узоқ иш. Бунга шубҳа йўқ. Саҳобалар даврида на Ибн Масъуд розияллоҳу анҳунинг Ироқ аҳлига берган таълими ва на бу таълимнинг улар ўртасида кенг тарқалиши инкор этилмаган. Натижада, бу иш худди саҳобаларнинг Қуръонни жамлаш ишидаги ижмоълари каби сукутий ижмоъ қилишларидир.\nИбн Масъуд розияллоҳу анҳудан кейин ўринларини икки шогирди: Алқама ва Асвад эгаллади. Улар одамларга динни Ибн Масъуд ўзларига таълим берганидек ўргатишди. Иккиларининг мазкур таълимини ҳам, унга амал қилишни ҳам ҳеч ким инкор этмаган. Бу иш то Ироқнинг фиқҳ ва фатво билан танилган имомлари давригача давом этди. Мазкур имомлар Набий соллаллоҳу алайҳи васалламдан ривоят ва ҳадислар ҳар хиллигига йўлиқишди. У ривоят ва ҳадислар ичида Ибн Масъуд розияллоҳу анҳунинг таълими ва амалига хилофлари ҳам бор эди. Ана шу вақтда улар мутаворас амалга таянишди ҳамда у, яъни салаф солиҳлар ва жумҳур уламоларнинг амалини ихтилофли ривоят ва ҳадисларни текширишдаги мезон қилиб олишди.\nИмомлар айрим ровийларнинг ҳадис ривоят қилиб, ўзи унга амал қилмаётганини, ровийдан бир ҳадис ривоят қилиниб, ўзи бошқасига амал қилгани ривоят қилинганига шоҳид бўлдилар. Шунда ривоят қилинган ҳадисни таъвил қилиб, ўзлари ровийнинг амалини олишди.\nБунга сабаб саҳобалар ва жумҳур тобеъинларнинг уламолари ҳадисни ривоят қилиб, ўзлари унга амал қилмасликлари ҳақиқатдан жуда йироқ экани эди. Зеро, ҳадисга хилоф амал қилиш адолатни соқит қилиб, тушириб юборади. Демак, у ҳадис таъвил ёки насх қилингани учун ёхуд бошқа бир сабабга кўра амал қилинмайдиган ҳадис бўлишдан ўзга чора йўқ.\nСаҳоба ва тобеъинлар: والسَّابِقُونَ الْأَوَّلُونَ مِنَ الْمُهَاجِرِينَ وَالْأَنْصَارِ وَالَّذِينَ اتَّبَعُوهُمْ بِإِحْسَانٍ رَضِيَ اللَّهُ عَنْهُمْ وَرَضُوا عَنْهُ وَأَعَدَّ لَهُمْ جَنَّاتٍ تَجْرِي تَحْتَهَا الْأَنْهَارُ خَالِدِينَ فِيهَا أَبَدًا ذَلِكَ الْفَوْزُ الْعَظِيمُ - “Биринчи пешқадам муҳожирлар ва ансорийлар ва уларга яхшилик билан эргашганлар. Аллоҳ улардан рози бўлди, улар ҳам Аллоҳдан рози бўлдилар. Уларга остидан анҳорлар оқиб турган жаннатларни тайёрлаб қўйди. Уларда абадий қолурлар. Ана ўша улкан ютуқдир” (Тавба сураси, 100-оят) ва\n“Ким ўзига ҳидоят равшан бўлгандан кейин Пайғамбарга хилоф қилса ва мўминларнинг йўлидан бошқа йўлга юрса, кетган томонга қўйиб қўямиз ва жаҳаннамга киритамиз. У қандоқ ҳам ёмон жой!” (Нисо сураси, 115-оят) оятлари гувоҳлик берган яхши асрда яшаган эдилар. Демак, биз эргашиш, динда ва суннатга амал қилиш масаласида уларга тақлид қилишга буюрилганмиз.\nШу сабабли Ироқ аҳли “Агар ровийдан бир ҳадис ва ўзининг унга хилоф амал қилгани собит бўлса, ҳадисга эмас, унинг амалига амал қилинади”, деган қоида ишлаб чиқишган. Шунингдек, Имом Молик раҳматуллоҳи алайҳ ҳам ҳадисда ихтилоф бўлса, Мадина аҳлининг амалига кўра амал қилганлар.\n216 21:00 05.03.2021


..:: ISLOM.UZ ::.. - ТАВРОТ, ИНЖИЛ, ҚУРЪОНИ КАРИМ ВА ҲОЗИРГИ ЗАМОН\nСаҳифа 4 24\nМУҚАДДАС КИТОБНИНГ МАНБАЪИ\nМуқаддас Китоб, китоблар мажмуаси ҳолига келмасидан аввал, фикрларнинг нақли учун зарурий бир унсур бўлган башар ҳофизасидан бошқа манбаъи бўлмаган бир халқ ривояти эди. Ва бу ривоят мақом билан ўқиларди. Э. Якобнинг ёзганидай: "Ҳар миллат ўз тарихининг бошланғич саҳифасида мақом билан бир нарсалар сўйлайди. Бошқа ерларда бўлгани сингари Исроилда ҳам насрдан аввал назм – шеър бор эди. Тарихий шарт-шароитлар уларни умидсизлик чоҳига отиб юборганида, ҳиссиётининг энг олий нуқтасига юксалган, назарида ҳамма нарсанинг бир маъноси бўлганидан, оғир кунларни бошидан кечирган Исроил, ўз мақомларига кўп оҳанглиликни сингдириб юборгандир". Э. Якоб, Муқаддас Китобдан ўрин олган парчалар билан бирга, уларнинг нима муносабат билан куйланганлигини ҳам тартиб билан санаб ўтади: меҳмондорчилик қўшиқлари, ҳосилот қўшиқлари, ҳамроҳлик қўшиқлари (машҳур "Қудуқлар" қўшиғи каби – 21, 17). "Нашидалар нашидаси"да бўлганидек тўй қўшиқлари, марсиялар, Муқаддас Китобда кўплаб учрайдиган жанг қўшиқлари. Бевосита Яхванинг ўзи олиб борган бир муқаддас жангнинг охирида, Исроилнинг Яхва бошчилигидаги зафарини олқишлаган "Деборах нашидаси"да (Ҳакимлар – 5, 1-32) шулардан биридир: Аҳд сандиғи ҳаракатга келганда Мусо дердики: "Тур ўрнингдан, Яхва, турки, душманларинг тарқалсин! Сендан нафратланганлар сенинг юзингни кўрганлари заҳоти қочсинлар!" Пайғамбарларнинг Аллоҳ томонидан масъул қилинганларидан кейин инсонларга етказган буйруқлари, бу саҳифаларда ҳали ҳам масаллар ва ваъжизалар Важиза – Ким томонидан ёзилганлиги маълум, қисқа аммо катта бир мазмунни англатувчи сўзлар, нақллар. (Таржимон) (Масаллар Китоби, тарихий китоблардаги ваъжиза ва масаллар ) дуо ёки баъддуо, шунингдек, қонунлар кўринишидадир. Э. Якобнинг таъкидлашича, бу сўзлар ё оила анъаналари воситаси билан ёки ибодатхоналар орқали Аллоҳ "танлаб олган миллат" тарихининг ривоятлари шаклида оғиздан -оғизга ўтиб келарди. Ётамнинг "Масал"ида бўлганидек, (Ҳакимлар, 9, 7-21) ривоят кўп ўтмай масал ҳолига келган. Бу масалда, "дарахтлар ўзларига подшоҳ тайинлаш учун йўлга чиқадилар ва навбати билан зайтун дарахтига, анжир дарахтига ҳамда узумга хитоб қиладилар. " Бу эса, Э. Якобга ". . . уйдирмачилик билан ишга тушган ривоят, тарихи яхши маълум бўлмаган мавзулар ва даврлар ҳақидаўйланиб ўтирмади" деб ёзиш ҳамда қуйидагича хулоса чиқариш имконини беради: ”Эски Аҳднинг Ҳазрати Мусо ва ундан олдинги пайғамбарлар ҳақидаги ҳикоялари, воқеаларнинг тарихий жараёнига яқинлашаяпти, холос. Ривоятларнинг оғзаки босқичидаёқ ровийлар, уларнинг орасидаги воқеаларни бир-бирига боғлаш учун хаёлот унсуридан фойдаланганлар; шу йўл билан дунёнинг ва инсониятнинг ибтидосида юз берган воқеаларни, танқидий кўз билан қарайдиганлар учун эҳтимол саналиши мумкин бўлган бир тарих сифатида тақдим қила олганлар”.\nЯҳудий миллатининг Канъонга келиб, жойлашишидан кейин, яъни милоддан олдинги XIII асрнинг охирларида, анъаналарни муҳофаза қилиш ва давом эттириш мақсадида, ёзувдан фойдаланилганлигини тахмин қилиш мумкин. Бироқ бу ишга саришталик билан ёндашилмас эди. Диний ҳукмлардан, ҳатто ёзилиши ҳам Аллоҳга нисбат берилган "Ўн амр", Эски Аҳдда, икки ривоятда нақл қилинади: "Чиқиш" (20, 1-21) ва "Тасния" (5, 1-30). Ҳар икки ривоят бир хил руҳда ёзилган бўлса-да, бир-биридан фарқ қилади. Муқовалар, мактублар, шахс исмлари (ҳакимлар, шаҳарлардаги олий рутбали маъмурлар, шажара рўйхатлари), тақдима рўйхатлари, ғанимат рўйхатлари. Шундай қилиб, бизнинг қўлимиздаги китобларга асос бўлиб хизмат қилган асарларнинг ёзилиб қолдирилишини таъминлаган манбаълар юзага келди. Ҳар китобда турли хил адабий жанрларнинг қоришмаси пайдо бўлди. Бу "Қоришма"ларнинг тўпланиб, тартибга келтирилиш сабабларини ўрганиш эса мутахассисларнинг зиммасига тушади.\nБошида оғзаки ривоятга асосланган ва Эски Аҳддан иборат бўлган бу номутаносибликлар билан тўла китобнинг таркиб топишини, ибтидоий адабиётнинг туғилиши жараёнида, турли муҳит ва турли замонларда учратиш мумкин бўлган ҳолатлар билан солиштириб кўриш қизиқарли бўлса керак.\nМисол сифатида Франклар замонида, франсуз адабиётининг туғилишига назар ташлайлик. Аввал-бошда буюк воқеалар қайд этилган. Булар, аксарият насронийликни муҳофаза қилиш учун олиб борилган жанглар, кейинги асрларда халқ шоирлари, воқеанавислар ва замондош тарихчилар томонидан ёзилган драмалардан иборатдир. Шундай қилиб, милодий XI асрдан эътиборан, ҳақиқат билан афсона бир-бирига аралашиб кетган, бир қаҳрамонлик занжирининг илк ҳалқасини ҳосил қиладиган мардлик достонлари туғилади. Буларнинг орасида энг машҳури” Чансон де Роланд”дир. Роман ҳолига келтирилган бу достонда, Испания сафаридан қайтар экан, император Шарлманнинг қўмондони бўлган Роланд, буюк бир жанг воқеасида салобат билан қаршимизга чиқади. Роланднинг фидокорлиги ҳикоянинг бадиий талаби билан тўқиб чиқарилган бир саҳна эмас. Бу воқеа тарихи 778 йил, 15 август, деб кўрсатилади. Ҳақиқатан ҳам, тоғлик Бескуларнинг ҳужум қилиш хавфи бор эди. Бу ўринда адабий асар афсонадан бошқа ҳеч нарса эмасдир; унинг тарихий бир асоси бўлса-да, тарихчилар томонидан тан олинган эмас.\nМуқаддас Китоб билан ғайридиний бир адабиёт ўртасидаги бундай параллеллик ҳақиқатга яқин кўринади. Бу параллеллик – Тангрининг фикрини қасддан рад этган бир қанча кишининг қилгани каби, қўлимиздаги Муқаддас Китоб матнини, бутунича афсонага чиқаришни мақсад қилиб олмаган.\nИймон келтирганлар учун яратилишнинг ҳақиқат эканлигига, Аллоҳ тамонидан Мусо а. сга "Ўн амр" берилганига, Сулаймон ас. даврларида Аллоҳнинг инсонлар ҳаётига таъсири ҳақида, ишонишларига ҳеч нарса тўсиқ бўла олмайди. Аксинча ёзмаривоятлар узоқ ўтмишда бўлиб ўтган ҳодисаларнинг акс этиши мумкин фақат, ривоятлар ёзувга кўчирилаётганида инсонлар томонидан ўзгартирилганлиги ҳисобга олиниб, тафсилотларни танқидий нуқтаи назардан қайтадан кўздан кечириш кераклигини асло эътибордан қочирмаслик керак.


ЎФАнинг янги раҳбарияти нималарга эътибор қаратиши керак? » Ўзбекистон янгиликлари – Zamin.uz\n20 июнь 2019, 09:10\nЭрматов ҳакам бўлганини инобатга олсак, унда мухлислар томонидан уюштириладиган босимдан иммунитет мавжуд. У керак вақтда ҳеч нимага эътибор бермасликни билади. Буни майдондаги ҳаракатларида ҳам кўрганмиз. Бу эса раҳбарликда асқотиши мумкин. Чунки ўта талабчан бўлган ўзбек футбол мухлислари танқид қилишни хушлашади.\nБизда спорт журналистлари ҳам бошқа соҳалардаги ҳамкасбларига қараганда эркинроқ ишлашни ва ёзишни хушлашади (футбол ҳақида ёзишни бошлаган кўплаб журналистлар кейинчалик бошқа йўналишлардаги нашрларга ҳам ҳурлик нафаси билан кириб боргани бежиз эмас). Масалан, қайсидир нашрда ЎФА ёки ПФЛ танқид қилинса, бу танқидларга расман жавоб бериш ташкилотнинг обрўсини туширади, холос.\nЎзбекистон миллий терма жамоаси тарихидаги энг муваффақиятли мураббий Вадим Абрамов ЎФА вице-президентлигига Эрматов сайлангач, футбол унинг ичидаги инсонлар қўлида ўтаётганидан мамнун эканини билдирди. Футбол жамоатчилигида деяри барча Эрматов раҳбар бўлганидан хурсанд бўлмоқда.\nОдатда футбол тепасига қайсидир раҳбар келса, мухлислар иккига ажралиб янги раҳбарни муҳокама қилишарди. Бироқ Эрматовнинг номзоди ҳаммага маъқул. Жаҳон чемпионатида қатнашган илк ўзбекистонлик ҳисобланган Равшан Эрматов келгач, миллий жамоамизнинг ҳам мундиалга чиқиши ғарбчасига айтганда, тортнинг устидаги олчаси бўларди...\nЯнгиликлар » Спорт » ЎФАнинг янги раҳбарияти нималарга эътибор қаратиши керак?\n16:10 Энди мураббийлар бўйинбоғ тақиши мажбурий эмас\n21:25 Очилбой Раматов ЎФА раҳбарлигидан кетиши кутилмоқда\n16:56 Умид Аҳмаджонов: "Чемпионат форматини яна қайта кўриб чиқамиз"


«Уста Ширин»дан кўҳна Самарқандгача\n08.10.2019 12:12 0 1509\nҲар йили 18 октябрь куни бўлиб ўтадиган Самарқанд куни бу йил йигирма учинчи маротаба нишонланади. Ушбу байрам нишонланишининг ташаббускори Ўзбекистоннинг Биринчи Президенти Ислом Каримов бўлган. 23 йил олдин шу куни шаҳарга Амир Темур ордени топширилди. Шундан буён ҳар йили бу сана кенг нишонлаб келинмоқда. Бевосита бу байрамга ўз ҳиссаси қўшишни истаган Modern Stroy компанияси азиз юртдошлар учун янги акция+акциясини эълон қилади. Modern Stroy компаниясининг «Уста Ширин» тураржой мажмуасидан 3 та ноль фоизли акция асосида 18 октябрга қадар уй харид қилинг ва оила аъзоларингиз билан кўҳна Самарқандга саёҳат йўлланмасини қўлга киритинг.\nУста Ширин тураржой мажмуаси Modern Stroy компаниясининг Ўзбекистон аҳолиси учун кутилмаган лойиҳаси — Сингапур аксини эслатувчи бинолар ўзининг қулай жойлашуви, бежирим дизайни билан Ўзбекистонда энг замонавий турар жой мажмуаси бўлади. Тошкент шаҳрининг Юнусобод туманида қурилиши бошланган «Уста Ширин» тураржой мажмуаси мустаҳкам қурилиш лойиҳаси ҳамда ўзига хос афзалликлари ва албатта катта қулайликлари билан янги уй эгаларини мамнун этади.\n«Уста Ширин» тураржой мажмуаси нафақат Ўзбекистонда, балки бутун Марказий Осиёда ягона бўлган панорама дераза ойналари ва катта балкон айвонли дизайни билан ажралиб туради. Балкон айвонлари кенглиги уч метргача ва узунлиги 18 метргача бўлиб, сиз истаган манзарани кўришингиз учун қулайлик яратиб беради.\n«Уста Ширин» тураржой мажмуасининг афзалликлари\nКўпчиликда айни дамда Modern Stroy компанияси томонидан қурилаётган «Уста Ширин» тураржой мажмуаси ўзи қандай маскан ва қандай афзалликларга эга деган саволингизга биз шундай жавоб берамиз:\nКенг ва ёруғ бино даҳлизлари;\nБаландлиги 3.3 метр бўлган хоналар;\nМахсус индивидуал иситиш тизими;\nБолалар учун қишки-ёзги спорт майдончаси;\nБинонинг биринчи ва иккинчи қавати нотураржой ҳисобланиб, тадбиркорлар истеъмолчиларга маиший хизмат кўрсатиш мақсадида турли хил тижорат фаолиятларини шакллантириш учун қулай имкониятларни қўлга киритадилар. Бу ерда гўзаллик салони, дўкон, дорихона, ўқув марказлари каби муассасалар фаолият олиб боради.\nМажмуанинг қулай жойлашувини ҳам алоҳида таъкидлаш жоиз. Қурилаётган мажмуа ҳар тарафлама қулайликларга эга бўлган ҳудудда, яъни «Малика» ва «Жомий» савдо мажмуаси, 3-сонли туғруқхонаси, UzExpoCentre кўргазма саройи, теннис корти, сув спорт ҳавзаси, телеминора, 2-сонли тиббиёт коллежи, 20-сонли умумтаълим мактаб, 17-сонли касалхона, «Минор» масжиди кабилар яқинлиги бунинг яққол исботидир. Бинонинг қурилишида шамол йўналиши, қуёшнинг ботиши каби географик меъёрларга жавоб берувчи ҳолатларга ҳам эътибор қаратилган.\nХонадонлар майдони 63 м² дан 600 м² гачани ташкил этади. Бундан ташқари, пентхауслар ҳам мавжуд. Бу ерда сиз шаҳар шовқинидан холи ҳолда сокин яшаш имконига эгасиз. Бино қурилиши шундай тузилганки, кун давомида тураржойнинг ҳар икки томонидан ҳам қуёш нури тушади.\nУчта ноль акцияси\nModern Stroy компаниясининг «Уста Ширин» тураржой мажмуаси қурилиш ишлари авжида. Агарда хонадонлардан бирини харид қилиш истагида бўлсангиз, компания сизга катта қулайликларни тақдим этади:\nБошланғич тўлов — 0%\nМуддатли тўлов — 0%\nТошкент шаҳрида доимий прописка учун тўлов — 0% (яъни давлат божи тўлови компания томонидан амалга оширилади).\nШошилинг! Акция+акция асосида харид қилишга улгуриб қолинг!\nМанзил: Тошкент шаҳри, Юнусобод тумани, Боғиравон кўчаси.\nБатафсил маълумотлар учун учун :\nТелефон рақамимиз: 71 2003003\nреклама акция Modern Stroy


Нур-Султонда Абу-Даби Плазанинг қурувчилари иш ҳақини тўлашни талаб қилмоқдалар\n10 июнь куни Нур-Султондаги Абу-Даби Плаза мажмуаси қурилишида ишлаётган юзга яқин киши иш ҳақининг кечиктирилганлиги сабабли норозилик билдиришди.\n10 июнь куни Arabtec Consolidated Contractors Limited (қурилишнинг бош пудратчиси) офиси олдида йиғилган ишчиларнинг сўзларига кўра, апрель-май ойларида иш ҳақини ололмаган ишчилар сони 500 кишига етди.\nИшчилар тушунтирганидек, улар “Kazaxstan Stroy Techno” ва “Казенгинеэринг” субпудрат компанияларида қурувчи бўлиб ишлайди. Намойишчилар олдига чиққан Арабтек вакиллари журналистларга қанча ишчилар маошларини ололмаганларини айтишга қийналишди.\n«Мен оиламга пул ўтказишим керак. Уй учун ижара ҳақини тўлаш учун қарз олдик. Энди сиз ҳам фоизларни тўлашингиз керак. Улар фақат ойликларни бир ярим ой ичида тўлашимизни айтишди. Биз бунга рози эмасмиз. Бу ҳеч нарса учун етмайди. Пулни бутун давр учун тўлашсин», — дейди Туркистон вилоятида яшовчи, қурувчи бўлиб ишлайдиган Турсинбек Халқов.\n“Kazaxstan Stroy Techno” нинг ижрочи директори Азамат Нуртаев маошларнинг кечикишини бош пудратчининг тўловлари йўқлиги билан изоҳлайди. Арабтеc вакили коронавирус пандемияси билан боғлиқ чекловлар туфайли компания ушбу халқаро лойиҳада пул ўтказмаларини ўтказишда қийинчиликларга дуч келаётганини айтди. Компания вакили ишчиларга иш ҳақи пайшанба куни кун охиригача берилишини ваъда қилди.\nНамойишчилар кечгача тарқалиб кетмасликларини айтишди ва иш ҳақи қарзини тўламагунча ўз ишларига қайтмасликларини айтишди.\nАбу-Даби Плазанинг қурилиши 2010 йилда бошланган. Қурилаётган мажмуа ўтмишда бир нечта ёнғинлардан сақланиб қолган. Мажмуани фойдаланишга топшириш муддатлари бир неча марта қолдирилган. Сўнгги бир неча йил ичида қурилиш майдонида иш ташлашлар бўлиб ўтди, уларнинг иштирокчилари иш ҳақи қарзини тўлашни талаб қилишди. Жорий йилнинг апрель ойида хизмат кўрсатиш компаниясининг ўнлаб ходимлари норозилик намойишига чиқишди.


КХШТ полиция ташкилотига қиёсланди\nҒарб экспертларининг фикрича, КХШТ полиция ташкилотига айланди\n24 Yanvar 02:04 Ўзбекистон янгиликлари\nкремлин КХШТ МОСКВА нотинчликлар РОССИЯ ҚОЗОҒИСТОН\n“Қозоғистон КХШТ кучларини намойишчиларнинг норозиликларини бостиришда ёрдам беришга чақириб, уларни террорчилар деб атагач, ҳарбий ташкилот соф политсия ролини ўз зиммасига олди”, деб ишонтирмоқда Ғарб сиёсатшунослари. Прецедент яратган КХШТ авторитар режимлар учун хавфсизлик агентлигининг аналогига айланди.\nЎзбекистон Фавқулодда вазиятлар вазирлиги хусусий уйлардаги печларни текширмоқда\n1992 йилда тузилган Коллектив Хавфсизлик Шартномаси Ташкилоти иттифоқ аъзоларига ташқи ҳужумлардан ҳимоя қилиши керак эди. КХШТ Ўзбекистон, Россия, Арманистон, Қозоғистон, Қирғизистон ва Тожикистон раҳбарлари томонидан тузилган. 2012-йилда Ўзбекистон Республикасининг собиқ президенти Ислом Каримов иккинчи марта ҳарбий блокни тарк этишга қарор қилди. Ўшандан бери мамлакат КХШТга қайтмаган. Ўшанда Каримов иттифоқ ўз таълимотини оқламаганини, унда иштирок этиш давлат суверенитетининг бир қисмини Россия назорати остига қўйишини англаб етди. Шавкат Мирзиёев Каримовнинг КХШТ ҳақидаги фикрлари билан ўртоқлашади.\nҚозоғистондаги воқеалар россияпараст ҳарбий уюшма ташқи ҳимоячидан ички халқаро политсия органига айланганини кўрсатди, дейди Ғарб сиёсий таҳлилчилари.\nАлександр Лукашенко Ташкилот йиғилишида “Ўзбекистон Қозоғистондаги воқеалардан хулоса чиқариб, Ўзбекистон Республикаси чегаралари яқинидаги террорчиларга эътибор қаратиши” Путиннинг “оғзи”га айланганини айтди.\nКХШТ ташқи душманлардан ҳимоя қилиш учун яратилган ташкилот сифатида Қозоғистонга қўшин киритилаётган пайтда ўз фаолиятини тўхтатди, дейди сиёсатшунослик соҳасидаги ғарб экспертлари.\nАндижон: ҳокимият йул ўтказгич қуради ва авария ҳолатидаги кўприкларни таъмирлайди


ТИНЧЛИК ВА ОСУДАЛИК БОР ЖОЙДА ТАРАҚҚИЁТ БЎЛАДИ — Zamaxshariy.uz\nТИНЧЛИК ВА ОСУДАЛИК БОР ЖОЙДА ТАРАҚҚИЁТ БЎЛАДИ\nТинчлик неъматини бардавом бўлиши, унинг шукри адо этилишига боғлиқдир. Неъматнинг салмоғига яраша шукр лозимдир. Баъзи неъматларнинг шукри тилда «алҳамду лиллоҳ» дейиш билан адо бўлса, бошқа хил неъматлар ҳам борки, улар\nнинг шукрини адо этишда тил билан айтилган ҳамднинг ўзи кифоя қилмайди, балки буларга амалий шукр даркор. Масалан, намоз, рўза каби ибодатларни адо қилиш тан соғлиқнинг шукри бўлса, имон ва ислом неъматининг шукри фарзандларимизни имон-эътиқодли, ҳалол, пок қилиб вояга етказишдир. Неъматларнинг энг сараси бўлмиш мустақилликни, тинчликнинг амалий шукри эса ёшларимизни ватанга муҳаббатли қилиб тарбиялаш, десак муболаға бўлмайди.\nҲар куни уч маҳал дастурхон атрофида жам бўламиз. Юзимизга фотиҳа тортишдан аввал “тинчлик ҳотиржамлик бер!” деб яратгандан умид қиламиз. Кимдир бу калимани астойдил юракдан айтади. Кимдир бепарво пичирлайди. Ҳудо эса “мажҳул қалбнинг дуосини қаул қилмаслиги” тўғрисида ҳадиси шариф ворид бўлган. Шунинг учун биринчи айтар сўзимиз шу: Азизлар дуони чин дилдан қилайлик, тинчлик-омонликнинг бардавом бўлишини залил бўлиб, хор бўлиб сўрайлик. Шояд дуоларимиз ижобат бўлса.\nВатан – инсоннинг туғилган, киндик қони тўкилган жойидир. Болалик, ёшлик даври ўтадиган, таълим-тарбия топадиган жойдир. Сафар қилса, мудом қўмсайдиган жойдир. Ватанни севиш, унинг равнақи, тинчлиги йўлида хизмат қилиш, уни ёмон кўздан, қора кучлардан ҳимоя қилиш, унинг шаънини юқори кўтариш – буларнинг барчаси Аллоҳ субҳанаҳу ва таолога бўлган муҳаббатимизнинг, У Зотнинг ҳабиби, Расули Муҳамамд соллаллоҳу алайҳи васалламга бўлган муҳаббатимизнинг маҳсулидир. Зеро, Аллоҳ субҳанаҳу ва таоло бу туйғуни инсоннинг фитратига қўшиб яратган. Бу туйғу нафақат инсонда, балки бошқа махлуқотларда ҳам бор. Ватанни яхши кўриш, ватанни қўмсаш тинчликка интилиш туйғуси жониворларда ҳам бор. Балиқ сувга, ҳайвон ўзининг инига, ҳашарот уясига интилади. Ўша ақли йўқ жониворлар ҳам, тинчликни неъмат билади, хатто ҳашаротлар ҳам ўзининг уйини танийди, уни қуради, унда жуфти билан яшаб, наслини давом эттиради, зарур пайтда ватанини ҳимоя қилади. Шундай экан, ақлу заковат, тафаккур ато этилган, борлиқдаги мавжудотларнинг гултожи бўлган инсонда эса бу тинчлик туйғу юксак даражада ривожланган бўлиши лозим.\nАммо билиб қўяйликки, Аллоҳ субҳанаҳу ва таоло бизга ана шундай озод, обод Ватан насиб этибдими, буни буюк бир неъмат ўлароқ қабул қилишимиз керак, унга шукр қилишимиз керак, унга содиқ бўлишимиз, тинчликни асаршимиз керак. Содиқ бўлиш эса Ватанга вафо қилиш, унинг моддий ва маънавий мулкини асраш, тинчлик неъматига шукур қилишликдир.\nPrevious Post:ВИРТУАЛ ЎЙИНЛАРНИНГ ВАСВАСАСИ\nNext Post:ЎЗБЕКИСТОН БУЮК АЛЛОМАЛАР ЮРТИ


Материалы за 20.11.2019 » Урганч шаҳар ҳокимлиги\nУрганч шаҳар ҳокимлиги » Материалы за 20.11.2019\nУрганч шаҳар ҳокими Шухрат Абдуллаев тадбиркорлар билан очиқ мулоқот ўтказди.\n“Ишбилармон, мардлик ва шижоат соҳиби, азми қатъий, тадбиркор ва ҳушёр бир киши минг-минглаб тадбирсиз, лоқайд кишилардан яхшидир”\nАмалий ишлар давоми сифатида 2019 йил 20 ноябрда Урганч шаҳар ҳокими Шухрат Абдуллаевнинг Урганч шаҳридаги кўплаб тадбиркорлар, бизнес вакиллари билан очиқ мулоқот ўтказди. Унда соҳа вакиллари, ёшлар, масъул ҳодимлар ҳамда ОАВ ҳодимлари иштирок этди.\nТадбирда Урганч шаҳар ҳокими Шухрат Абдуллаев сўзга чиқиб тадбиркорларга ўз мурожаатини йўллади.\nУрганч шаҳридаги бугунги кундаги тадбиркорлик муҳити ҳақида фикрлар билдириб ўтди. Учрашувда тадбиркорларни қийнаётган муаммолар, ўз бизнеси, тадбиркорлигини бошламоқчи бўлган ёшлар дуч келаётган масалалар ҳам ўрганилди.\nЖамиятимиз тадбиркор, ишбилармон кишиларни қўллаб-қувватлашга тайёр.\nСана: 20.11.2019 03:30\nУРГАНЧ ШАҲАР ҲОКИМИ ШУХРАТ АБДУЛЛАЕВНИНГ ШАҲАР ТАДБИРКОРЛАРИГА МУРОЖААТИ\nУрганч шаҳри – мамлакатимизнинг кўп минг йиллик тарихига эга бўлган ва дунёга кўплаб буюк аллома ва олимларни етиштириб чиқарган Хоразм элининг марказидир. Шу билан бирга, ҳозирги кунда замон билан ҳамнафас ривожланиб бораётган, ҳар бир маҳаллада қурилиш, ободонлаштириш ва бунёдкорлик ишлари олиб борилаётган ва кундан кунга ривожланиб бораётган шаҳардир.\nҲозирги кунда шаҳримизда 5 мингдан ортиқ тадбиркорлик субъектлари фаолият юритиб, айнан шу йилнинг ўзида 700 дан ортиқ тадбиркорлик субъектлари ташкил қилинди. Бунда эътиборли жиҳати шундаки, жорий йил бошида 23 та чет эл капитали иштирокидаги корхоналар фаолият кўрсатаётган бўлса, январь-октябрь ойларида янгидан 17 та чет эл капитали иштирокидаги корхоналар ташкил қилиниб, уларнинг сони жами 35 тага етди. Жорий йилнинг ўтган даври давомида чет эл капитали иштирокидаги корхоналар ҳисобига шаҳар иқтисодиётига 17,0 млн. АҚШ доллари миқдорида тўғридан тўғри чет эл инвестициялари жалб қилинди. Шаҳримизда фаолият юритаётган тадбиркорлик субъектлари томонидан 7,7 млн. АҚШ доллари миқдорида саноат ва қишлоқ хўжалик маҳсулотлари экспорт қилинди.\nАҳолини бандлигини таъминлаш ва оилавий тадбикорликни ривожлантиришга қаратилган ижтимоий дастурлар доирасида тижорат банклари томонидан 2019 йилнинг ўтган даври мобайнида жами 1363 та субъектга 37,7 млрд.сўм имтиёзли кредит маблағлари ажратилиб, 1324 нафар ишсиз аҳолининг бандлиги таъминланди.\nЖумладан, “Ҳар бир оила – тадбиркор” дастури доирасида\n1238 та субъектга 29 млрд 400 млн.сўм,\n“Ҳунармандликни ривожлантириш” дастури доирасида\n26 та субъектга 800,0 млн.сўм,\nБандликка кўмаклашиш жамғармасидан 18 та субъектга 700,0 млн.сўм,\nХотин-қизларни ва оилани қўллаб-қувватлаш дастури доирасида\n76 та субъектга 3 млрд. 300 млн.сўм,\n“Ёшлар келажагимиз” дастури доирасида 5 та субъектга\n3 млрд 400 млн.сўм имтиёзли кредит маблағлари ажратилди.\nКелгуси 2020 йилда Ўзбекистон Республикаси Президентининг 2019 йил 24 октябрдаги “Оилавий тадбиркорликни ривожлантириш давлат дастурлари доирасида амалга оширилаётган лойиҳаларни кредитлаш тартибини такомиллаштиришнинг қўшимча чора-тадбирлари тўғрисида”ги ПҚ-4498-сонли қарорига асосан шаҳарда тадбиркорликни қўллаб қувватлаш дастурлари орқали 20,0 млрд.сўмдан зиёд имтиёзли кредит маблағлари ажратилиши режалаштирилди.\nТадбиркорлик фаолиятини юритиш учун 2020 йилда ҳам шаҳар бўйича ер участкалари “E-AUKSION” электрон савдоларига жойлаштирилиши кўзда тутилмоқда. Шу билан бирга, ҳозирда Урганч шаҳар Саноат ишлаб чиқариш ҳудудида биринчи босқичда 4 га майдонда барча коммуникация ва шароитларга эга бўладиган ТЕХНО ПАРК қурилиши жадал олиб борилмоқда. Мазкур мажмуани лойиҳаларни амалга ошириш истаги бўлган тадбиркорларга имтиёзли шартлар асосида берилиши кўзда тутилмокда. Ушбу объект қуриб битказилиши натижасида мажмуада 10 дан ортиқ ишлаб чиқариш қувватлари ва 1000 дан ортиқ янги ишчи ўринлари очилиши режалаштирилган.\nБугунги кунда шаҳарнинг 2020-2022 йилларга мўлжалланган 3 йиллик инвестиция дастури шакиллантирилди, ушбу дастурга умумий қимати\n1,2 трлн сўм бўлган 193 та истиқболли лойиҳалар киритилди ва 2117 та янги иш ўринлари яратилиши белгилаб олинди..\nШунингдек, туризм соҳасини ривожлантириш, бу борада сайёҳлар учун янги туристик йўналишларни ва зарур инфратузилмани яратиш, ҳамда янги иншоотларни барпо этиш орқали хизмат сифатини оширишга алоҳида эътибор қаратилмоқда.\nАлбатта, биз бошқа йўналишлар бўйича ҳам ишларни давом эттирамиз. Шаҳариқтисодиётини янада ривожлантириш бўйича ҳали ишлатилмаган имкониятлармиз мавжуд.\nРеспубликамиз Президенти Ш.М.Мирзиёев раҳбарлигида 2019 йил\n7 ноябрь куни кенгайтирилган тарзда ўтказилган видеоселектор йиғилишида “Бундан буён тараққиёт ва фаровонликка фақатгина тадбиркорликни ривожлантириш ва қўллаб-қувватлаш орқали эришиш мумкин”, деган фикр илгари сурилди.\nМуҳтарам Юртбошимиз ташаббуслари билан жойларда Бош вазир қабулхоналарининг ташкил этилгани, ушбу имконият натижасида, Сиз тадбиркорларнинг ҳар бир муаммонгиз ижобий ечим топилаётганини алоҳида эътироф этиш лозим.\nУрганч шаҳрида фаолият кўрсатаётган тадбиркорлар томонидан Ўзбекистон Республикаси Бош вазирининг Тадбиркорлар мурожаатларини қабул қилиш қабулхоналари Урганч шаҳри бўлимига жорий йилнинг\n1 ноябрь ҳолатига жами 354 та масалалар бўйича мурожаатлар қабул қилинди, уларнинг 336 таси (94,9%) кўриб чиқилди (ҳал этилган), қолган 18 таси (5,1%) вазирлик, идоралар ва ҳокимликлар томонидан кўриб чиқилмоқда.\nЖами 354 та мурожаатларнинг 103 таси (29%) кредит (шундан, 103 таси кўриб чиқилди), 96 таси (27,1%) ер ажратиш (шундан, 88 таси кўриб чиқилди), 13 таси (3,6%) газ, электр, сув таъминоти (шундан, 13 таси кўриб чиқилди), 22 таси (6.2%) солиқ (шундан, 22 таси кўриб чиқилди), 9 таси (2,5%) рухсатнома, лицензиялар олиш (шундан, 9 таси кўриб чиқилди), 2 таси (0.5%) бино-иншоот ажратиш (шундан, 2 таси кўриб чиқилди) ва қолган 109 таси (30,7%) бошқа (шундан, 99 таси кўриб чиқилди) масалаларда келиб тушган.\nКелиб тушган мурожаатларнинг бевосита Урганч шаҳар хокимяти билан боғлиқ 37 та мурожаатдан, шундан 33 таси ижобий ҳал этилган. Бугунги кунда 4 та мурожаат кўриб чиқиш жараёнида ва ижобий хал килиниши бўйича тегишли назоратга олинган.\nУшбу мурожаатларни изчил ўрганиш ва уларга самарали ечим топиш мақсадида жойларда тадбиркорларнинг жамоатчилик кенгашлари тузилди.\n“Тадбиркорларни қийнаётган асосий масалалар - ер ажратилишиши, ўз вақтида кийинчиликларсиз коммуникация тармоқларига уланиш ва кредит олиш масалаларидир.\nБундан буён ҳақиқий тадбиркор бўлиш истагида юрганларга ер ажратиш очиқ-ошкора равишда, барча учун тенг шароитлар яратган ҳолда, электрон аукцион орқали амалга оширилади.\nКредит бериш тизими ҳам соддалаштирилиб (вилоят, республика банклари ваколатларини шаҳардаги банкларга бериш орқали), ортиқча қоғозбозлик ва сарсонгарчиликларга барҳам берилади”.\nМен ва мен бошчилигимдаги барча раҳбарлар махаллаларга бориб, ишни қатъий тартиб-интизом, масъулият, ташаббускорлик ва фидойилик билан самарали ташкил қиламиз.\nЮртбошимиз томонидан белгилаб берилган устувор йўналишлардан келиб чиққан ҳолда, шаҳарда саноат, хизмат кўрсатиш ва қишлоқ хўжалик маҳсулотларини қайта ишлаш ҳамда туризмни ривожлантириш борасидаги тадбиркорлик ташаббусларини қўллаб-қувватлаймиз. Тадбиркорларимиз томонидан амалга оширилаётган ва амалга оширилиши режалаштирилаётган барча йўналишдаги ҳар бир лойиҳа шахсий назоратимиз остида бўлади. Лойиҳани ишлаб чиқаришдан, то уни амалга оширишгача бўлган барча жараёнда бевосита кўмак бериш биринчи галдаги вазифамиздир.\nСизнинг лойиҳангиз – шаҳримизнинг келажаги ва аҳолимиз фаровонлигининг кафолатидир. Сиз туфайли шахарда ишсизлик кискаради, даромадлар ошади, оилаларимиз, аёлларимиз ва фарзандларимиз турмушидан миннатдор бўлиб ўз юртида халоват топади.\nШаҳардаги 4 та сектор раҳбарлари, барча бўғиндаги бошқарув ва назорат органлари тадбиркорликнинг ривожланишига халақит қилаётган тўсиқ ва ғовларни бартараф этиш ҳамда ҳар бир маҳаллада тадбиркорликни қўллаб-қувватлашнинг кафолатларини таъминлайди.\nтадбиркорлик фаолиятига ортиқча аралашувларнинг олдини олиш, эндиликда давлат органлари билан муносабатлар текшириш эмас, балки Сизларга фақат ва фақат ёрдамлашиш нуқтаи назаридан қараймиз;\nҳар бир тадбиркорнинг мулки дахлсиз, ҳеч бир тадбиркордан турли сабабларни важ қилиб, унинг мулки тортиб олинмаслиги ёки бузилмаслиги кафолатланади ҳамда тадбиркорлар мол-мулки далхсизлиги таъминланади;\nтадбиркорлар иштирокида турли мажлисбозликка чек қўйилади, маҳаллий ҳокимлик идоралари вазифаларини тадбиркорларга юклаш ва уларни ҳомийликка мажбурлаш амалиётига бутунлай барҳам берилади.\nТадбиркорлик - инновацион ва замонавий ёндашувлар, илғор технология ва бошқарув усуллари асосида ташкил этиладиган иқтисодий йўналиш сифатида тараққиёт омилидир. Зеро, Буюк аллома элдошимиз Нажмиддин Кубро ҳазратлари “Муваффақиятни – саъй-ҳаракатда, муваффақиятсизликни эса – лоқайдлик ва дангасаликда кўрдим”, деб бежиз айтмаганлар.\nСизлар бугун нафақат ишлаб чиқарувчи, яратувчи, бизнес олами, балки фаол жамоатчилик вакилисиз. Сиз халқ билан бирга, халқ дарди ва қувончи билан яшайсиз. Шу боис тадбиркор билан янада жипслашиб ишлаш, уларнинг дарди-ҳолини эшитиш, муаммоларига тезда ечим топиш асосий вазифамиз бўлиб қолади.\nСана: 20.11.2019 09:30


10 Март 17:51\nТақдим этилган маълумотларга кўра, Алмати шаҳар ижтимоий таъминот бошқармаси аҳолининг ижтимоий ҳимояга муҳтож қатламларини, жумладан, кўп болали ва кам таъминланган оилаларни қўллаб-қувватлаш бўйича ижтимоий лойиҳаларни амалга оширади.\nШаҳарда «бир ойна» тамойили бўйича кўп болали ва кам таъминланган оилалар учун шаҳарда ва 8 та туманда «Бахтли оила» маркази фаолият кўрсатмоқда.\nУшбу марказнинг асосий мақсади кўп болали оилаларнинг ҳаёт сифатини яхшилаш, Алматида яшовчи фуқароларнинг иқтисодий мустақиллик ва қийин ҳаётий вазиятлардан чиқиш учун шахсий мустақиллигини мустаҳкамлашдан иборат.\nМарказ фаолияти: маданий тадбирларни ташкил этиш; дам олиш, мулоқот қилиш учун инфратузилмани яратиш; оила аъзоларини қўшимча кўникмаларга ўргатиш, шу жумладан кичик якка тартибдаги тадбиркорлик субъектларини ташкил этиш; бандлик ёрдами; ҳуқуқий ва психологик маслаҳат олиш имкониятини таъминлаш.\n#Ижтимоий ёрдам #Жамият


Кун мавзулари, 15 март 2011\nсешанба 15 март 2011\nЎзбекистонда рэпперлар кенгаши тузилди. Кенгаш зиммасига ўзбек рэпперлари ижодини назорат қилиш масъулияти юклатилди. Ўзбек рэпперларидан ўз қўшиқларида ҳақорат ва камситувчи сўзларни олиб ташлаб, она юрт, гўзаллик, меҳр-оқибат, садоқат, севги, ота-она каби мавзуларда қўшиқлар яратиш талаб қилинмоқда.\nЎҲҲА: Юнусободнинг собиқ ҳокими ўзини осиб қўйди\nТошкент шаҳрининг Юнусобод тумани собиқ ҳокими ўзини oсиб қўйгани хабар қилинмоқда. Бу ҳақда Ўзбекистон ҳуқуқ ҳимоячилари алянси берган хабарга кўра, шу йил феврал ойи ўрталарида катта миқдорда пора олганликда айбланиб, ҳибсга олинган Қобул Фармонов феврал ойи охирларида ўз жонига қасд қилган.\nРашид Бекжон: Сиëсий маҳбусларнинг озод этилишига умид бор\n12 март куни 12 йиллик тутқунликдан сўнг ўз оиласи бағрига қайтган сиëсий маҳбус Рашид Бекжон Озодлик билан суҳбатда Ўзбекистон мустақиллигининг 20 йиллиги муносабати билан бериладиган катта авфнома мамлакатдаги бошқа сиëсий маҳбусларнинг ҳам озод этилишига умид туғдираëтганини айтади.\nМосквада яна бир ўзбекистонлик қочқин ҳибсга олинди\n11 март куни Москванинг Братеево туманида полиция ходимлари ўтказган рейд пайтида ўзбекистонлик 27 ёшли Ибодулла Мамажонов ҳибсга олинди. Братеево туман Ички ишлар бўлими ходимининг Озодликка айтишича, Ўзбекистонда экстремизмда айбланаётган Ибодулла Мамажонов ватанига экстрадиция қилиниши мумкин.\nРашид Бекжон 12 йиллик қамоқдан сўнг озод қилинди\nЎзбекистон "Эрк" демократик партияси раҳбари Муҳаммад Солиҳнинг укаси Рашид Бекжон озод қилинди. Рашид Бекжон 1999 йил 16 феврал портлашларига алоқадорликда айбланиб, 12 йилга озодликдан маҳрум этилган эди. Яқинларига кўра, Рашид Бекжон 12 март куни уйига келтирилган.


УПКА - HAQIDA\nАвтор HaQidA На чтение 3 мин Просмотров 87 Опубликовано 05.04.2018\nЎПКА КАСАЛЛИКЛАРИДАГИ ОҒРИҚЛАР\nЎзбекнинг тили бой, ранг-баранг, ташбеҳлари беҳисоб. Кишининг-кишидан ранжишига доир бир қатор иборалар мавжуд. Улар орасида ўпка атамаси билан боғлиқлари кўпчиликни ташкил қилади.\nЎпка-гина инсоний ҳис-туйғу, одамнинг ғазабланиши, қаттиқ ранжиши ҳолатларини ифода этади.\nЎпкасини қўлтиқлаган, ўпкаси йўқ, ўпка-жигар бўлмоқ, ўпкасидан урган, қип-қизил ўпка, ўпкаси тушди, ўпка-гина қилмоқ, ўпкаси қозондай. ўпка дори, ўпкасини босиб олган. узоқдаги қуйруқдан, яқиндаги ўпка\nяхши қабилидаги боралар ўзбек халқида ўпка билан боғлиқ муаммолар кўплигини англатади.\nАйтайлик,Сиз грипп билан оғриб ўтдингиз.\nЭнди ҳаммасияхши бўлай, деганда бирданига йўтал пайдо бўлиб, тана ҳароратингиз ошди, кўкрак қафасингизда огриқлар пайдо бўлиб, нафасингиз сиқиб, ҳар йўталганингизда челаклаб балгам кела бошлади.\nЭнди, бу грипп эмас, балки унинг машъум асоратларидан бири-зотилжамдир (пневмония). Огирроқ ҳолларда эса плеврит ривожланиши мумкин, бунда кўкрак қафасидаги оғриқ жуда кучли бўлиб, нафас ҳаракатларида айниқса зўраяди.\nОгриқни тез бартараф қнлиш усули\nУпка оғриқларини бирданига бартараф қиладиган махсус дори ишлаб чиқилмаган. Огриқ ҳислари унчалик кучли бўлмаган ҳолларда таркибида аспирин ва парацетамол сақловчи препаратлардан кўп миқдорда суюқлик билан қабул қилишингиз, балғам кўчирувчи дорилар ва антибиотиклар ичишингиз лозим.\nЎпканинг яллиғланиши-бу Сизга ашула айтиш эмас. Дунёда пневмония ва плевритлар, ҳамда уларнинг асоратларидан юз минглаб одамлар ҳар йили нобуд бўладилар.\nБир ёшгача нобуд бўлган болаларнинг қарийб 20% га яқин қисми нафас олиш тизими касалликлари ва норасоликлари ҳиссасига тўғри келади.\nЗотилжамларнинг катта қисмини дори-дармонлар уйғунлашмаси билан бартараф қилиш мумкин, оғирроқ ҳолларда эса ўпканинг бактериал деструкцияси деб аталмиш хирургик ёрдамни талаб қиладиган асорат юзага келади.\nЎпка тўқимаси тешилиб, плевра бўшлигига ҳаво, йиринг ва қон кириб қолиши мумкин, замонавий медицинада бу асоратлар пневмоторакс, гемоторакс ва пиоторакс деб аталади\nПиоторакс, пневмоторакс ва гемотораксда оғриқ қўққисдан, аксарият ҳолда кўкрак қафасининг бир томони- да пайдо бўлади ва ҳар галги нафасдан кейин зўрайиб бораверади. Шундай аломатлар пайдо бўлса, бурун чуқалаб ўтирмасдан шошилинч равишда шифокорга мурожаат қилиш лозим.\nУзоқ муддатлик лрофилактика дастури\nЎпка бактериал деструкциясининг плеврал асоратлари ҳеч қачон мустақил равишда тузалиб кетмайди, балки хирургик ёрдамни талаб қилади.\nХирургик ёрдамнинг энг енгили-қовурга оралиғидан тешиб, найча қўйиш орқали плевра бўшлигини тозалашдир.\nКўриб турибсизки, бу муолажа фақат ихтисослашган стационарларда, малакалй жарроҳ томонидан бажарилиши лозим.\nУй шароитида туркана дорилар ва қўлбола муолажалар бажариб (исриқ тутатиш, қоқтириш, чўқинтириш, қонлаш, эшон бобомга дам солдириш, эмчига нағма қилдириш) қимматли вақтни ўтказсангиз, операция ҳам огир ўтади, дориларнинг харажатлари ҳам кўпаяди.\nБир одамнинг компъютери яхши иитамай қолибди. Шунда у компьютерларни кафолатли таъмирлайдиган устахонасига бориб маслаҳат сўрабди.\n— Сиз компъютернинг орқа қопқогини очасиз, ичида фалон-писмадон шара-баралар бор. Уларни ўрнидан қимирлатиб кўрасиз, контакти яхши тегмай қолган бўлса, ишлаб кетади, — дебди бир таъмирловчи уста.\n— Раҳмат Сизга, — дебди компъютер соҳиби хурсанд бўлиб. Айрим усталар» Зудликда опке, — деб айтадшПхр. Сизнинг багрингиз ниҳоятда кенг экан.\n— Тўгрисини айтсам, багрим унчалик ҳам кенг эмас. Биз уйда ўзлари компъютерларини чуқалаб пломбасини бузган одамлардан уч баробар қиммат ҳақ оламиз, — деган экан уста


Пахта терган аёлларга совға бор, 100 тонналик омборда эса нималар бор? Танзила Нарбаева Тўрақўрғон гуллашини истайди (фото+видео) - EFFECT.UZ\nПахта терган аёлларга совға бор, 100 тонналик омборда эса нималар бор? Танзила Нарбаева Тўрақўрғон гуллашини истайди (фото+видео)\n. 10:30 | 12.10.2020\nАввалроқ, Олий Мажлис Сенати Раиси Танзила Нарбаева Наманган вилояти Тўрақурғон туманига ташриф буюриб, 2020-2022 йилларда Тўрақўрғон туманини ижтимоий-иқтисодий ривожлантириш ва камбағалликни қисқартириш чора-тадбирлари ижросини таъминлаш борасида амалга оширилаётган ишлар ҳолати билан танишгани тўғрисида хабар берган эдик. Ушбу ташрифни Effect.uz ходимлари жойидан ёритиб боришди.\nБир нечта обьектлар кўздан кечирилгач, Танзила Нарбаева тумандаги мева-сабзавот кластери “Шохидон Бургути” фермер хўжалиги томонидан ташкил этилган музлатгичли омбор ва экспортга ортишдаги жараён билан танишди.\nУшбу муассасада 5 та ҳар бири 100 тонналик сиғимга эга омбор мавжуд. 100 та мавсумий, 30 та доимий иш ўрни яратилган. Асосан ижтимоий ҳимояга муҳтож оилаларнинг вакиллари ишга олинган.\nШунингдек, Сенат Раиси тумандаги “Турсунбой Комилов” фермер хўжалигида бўлиб, пахта даласида пахта тераётган теримчилар билан суҳбатлашди ҳамда уларга эсдалик совғаларини топширди. 132 гектар ер майдонига пахта эккан ушбу фермер хўжалиги жорий йилда 580 тонна пахта топшириши керак. Бугунги кунга қадар 540 тонна пахта терилган.\nШундан сўнг, Танзила Нарбаева Тўрақўрғон туманига ташрифи давомида туман Кенгаши депутатлари ва ҳудуд фаоллари билан учрашди. Бу ҳақда эса бироз кейинроқ.\nTeglar:Танзила Нарбаева, Турсунбой Комилов, Тўрақўрғон, Шохидон Бургути\nРасман! Академик лицейларда жорий йил 15 октябрдан анъанавий дарслар бошланади\nЭмомали Раҳмон президентлик сайловларида ғалаба қозонди


Аммо айтмасам бўлмас… – HURRIYAT\nАммо айтмасам бўлмас…\n5 oy oldin Behzod 308\nМиллий режиссурамиз тикланиши керак\nҲар гал навбатдаги театрга, аниқроғи “режиссёр” касбига бағишланган мақолани ёзиш учун қўлимга қалам олар эканман, қалбимни ҳаяжон чулғайди: “Ким учун ёзасан? Кимга керак муаммолар! Фақат, айрим раҳбарларнинг ғашига тегишинг мумкин!” — деган саволлар мени қийнайверади. Аммо ёзмасам гўё ўз миллатимни, унинг шаън-шавкатини, қадриятларини оёқости қилгандай ҳис қиламан ўзимни. Тўғри, бугунги кунда ҳаммамиз, миллатимизнинг турли соҳаларида покланиш даврининг машаққатлари билан яшамоқдамиз. Албатта, мен ҳам турли соҳаларда меҳнат қилиб келаётган ватандошларимдек, ўз касбида юз бераётган ўзгаришларга қувонаман ва айрим камчилик, муаммоларга бепарво бўла олмайман.\n“Андишанинг оти қўрқоқ”, “Ўзбекчилик-да”, “Сен менга тегма, мен сенга тегмайман”, каби баъзи бир ишимиздаги муаммоларимизни яшириб ёки бепарво бўлиб юравериш, айниқса, ижод аҳлига тўғри келмайди. Шунга ўхшаш ёмон иллатлардан тезроқ қутулишимиз ва ўзини комил инсон деб биладиган ҳар бир одам миллат тақдирини ўйлаши ва келажаги ҳақида қайғуриши лозим эканлиги замон талаби эканини Юртбошимиз Шавкат Мирзиёев кун сайин такрорламоқда. Ким билади дейсиз, балки айримларга ёпиқ қозон ёпиқлигича қолгани яхшидир. Ҳеч кимга ташвиш келтирмайди-да. Аммо бугун биз бир-биримизга бўлган ишончимиз, мислсиз бағрикенглигимиз, тўғрисўзлигимиз ва саховатпешалигимиз билан бошқалардан ажралиб туришимиз ва бошқа инсоний фазилатларимизни жаҳонга ёймоқдамиз.\nШунинг учун ҳам жаҳон ҳамжамиятидаги феъл-атворимиз ва тафаккур тарзимиз шунга мос бўлиши керак. Тўғри, тараққиёт доим қарама-қаршиликлар, зиддиятлардан иборат. Аммо бирор бир муаммони андиша юзасидан яшириб, танқидга бепарволик ёки муносабат билдирмаслигимиз яхши эмас. Тўғрисўзлик олий фазилат. Бу фазилат машаққатли йўл эканини биламиз. Тўғри сўз туққанинга ҳам ёқмайди-да. “Эгриликнинг йўли мингта: етти ёт бегонага ҳам ёқаверасан” — деб бекорга айтишмаган. Менинг эса, олий мақсадим риёкор бўлмаслик. Фикринг нотўғри бўлса ҳамки, ниятинг тўғри бўлсин-да. Ҳа, режиссёрлик ота касбим. Ҳар ҳолда, “думини қисиб юриш” бизнинг касбимизга тўғри келмайди. Шу сабаб, эътиборсиз қолган холис ёки мулоҳазали фикрларимни такрор ва такрор айтишга мажбурман.\nБугунги кунда, менинг назаримда, миллий санъатимизда, айниқса, ижодқорлар орасида “бепарволик”дек ёмон иллат пайдо бўлиб қолди. Айниқса, айримларнинг ТЕАТР санъатига кераксиз аралашувлари ва “режиссёрлик” касбига бўлган эътиборсизлик туфайли театрларимиз боши берк кўчага кириб қолмоқда. Бугунги театрларимиздаги “штат жадвали”га кўз ташласангиз, ҳайрон қолмасдан иложингиз йўқ ва бу ҳолни бирон-бир давлатда учратмасангиз керак. Мана, анча йилдан бери, (бир собиқ “раҳбар”нинг “ташаббуси” билан) Республикамизнинг барча театрларида учта “раҳбар” лавозими пайдо бўлиб қолди.\nБиринчиси, бу — “Театр директори” ( театрдаги энг олий орган “Бадиий кенгаш”нинг раиси ҳисобланади). Иккинчиси, бу — “Бош режиссёр-бадиий раҳбар”(театрда барча ижодий жараёнга жавоб берадиган лавозим). Учинчиси – театрнинг Бош режиссёр-бадиий раҳбарнинг устидан яна битта “Бадиий раҳбар” лавозими киритилган. Бу нафақат кулгили балки ачинарли ҳол эмасми?!\nНаҳотки бу лавозимни ўйлаб топганлар, бутун дунёда “ТЕАТР” санъатини фақат “Бош режиссёр-бадиий раҳбар” бошқаришини билмасалар?! Ахир, режиссёр Станиславский ва Немирович-Данченко театри, режиссёр Бертольд Брехт театри, режиссёр Маннон Уйғур театри, Тавстаногов театри, Олег Ефремов театри, Юрий Любимов театри деб бежиз аташмайдилар! Чунки, “ТЕАТР”санъати (кино санъати ҳам) режиссёрлик касбига чамбарчас боғлиқ. Бу – “ТЕАТР” қонуни!\nИккинчидан, кўпдан бери театрларимизга “директор” лавозимига кадр тайинлашда шошма-шошарликка йўл қўймоқдамиз. Кейинги йилларда бу масалага эътиборсиз бўлиб қолдик. Театрдаги бирон-бир етакчи актёрни бу лавозимга тайинлаймиз. Кўп йиллардан бери бу “анъанага” айланиб улгурди! Ачинарлиси, бугунги кунда ҳам, бу “анъана” яна давом этиб келмоқда. Узоққа бориб ўтирманг, пойтахт театрларининг барчасини актёрлар бошқармоқда. Тўғри, актёр ижодкор ўз касбининг устаси, фидойиси бўлиши мумкин. Аммо биз биламизки, “директор”лик лавозим умуман бошқа касб. Бир замонлар, буюк актёримиз Шукур Бурхоновга “Директор” лавозимини таклиф килишганда: “Менинг касбим “АКТЁР”, саҳнада роль ўйнашим керак!” — деб, жавоб берган эди. Тўғри-да, истеъдодли актёр ролга чанқоқ ва ўз касбига нисбатан ҳиёнат қилмайди ва фидойи бўлиб қолаверади.\nШу боис, бугунги кунда, театрларимизга “директор” тайинлаш қоидаларини тубдан ўзгартиришимиз зарур, деб ўйлайман. Бутун дунёда ТЕАТР санъатини Бош режиссёр-бадиий раҳбар бошқариб келган ва доим шундай бўлиб қолади. Бошқача бўлиши мумкин эмас! Азалдан шундай бўлиб келган ва шундай бўлиб қолади. Акс ҳолда, бу кетишда, ТЕАТР санъатимиз ҳеч қачон ривож топмайди. Узоққа бормайлик, Миллий театримиз ўттиз йилдирки “Бош режиссёр-бадиий раҳбар”га муҳтож бўлиб келмоқда. Шу сабаб, Академик театримиз ўз йўналишини тополмай сарсон. Аслида Миллий театримиз барча театрларга ўрнак бўлиши зарур эмасми?\nЯна бир бор айтаман, театр санъатини фақат ва фақат битта, ёлғиз раҳбар – “Бош режиссёр-бадиий раҳбар” — бошқариши шарт! Бошқача бўлиши мумкин эмас! Президентимиз Шавкат Миромонович Хоразм вилоят театрига ташриф буюрганларида: “Режиссёр – театрнинг юраги!” деб, бежиз айтмаган эди! Тўғрида, инсон танасида “юрак” биринчи ўринда туради. Шу сабаб, ҳар доим, театрда “Бош режиссёр-бадиий раҳбар — бу жудаям масъулиятли лавозим ҳисобланади. Театрларимизга “Бош режиссёр-бадиий раҳбар” тайинлашда шошма-шошарлик қилиб бўлмайди. Чунки, бу лавозим юкини кўпчилик ижодкорлар кўтара олмайди. Бу лавозимга тайинланадиган санъаткор ўз услубига, ижодий йўналишига эга бўлган истеъдодли ижодкор бўлмоғи зарур. Чунки, театр санъатининг ривожланиши ёки инқирози “Бош режиссёр-бадиий раҳбар”нинг ижодий савиясига, билимига, тафаккурига ва ташкилотчилигига чамбарчас боғлиқ. Баъзида, театрларга ёш режиссёрни “Бош режиссёр-бадиий раҳбар” лавозимига тайинлаймиз (ҳали у ёш ижодкор изланишда) ва бир йил ўтар-ўтмас ижодий жамоа уни қабул қилолмайди ва натижада у навбатчи режиссёр бўлиб шу театрда қолади ёки ишдан кетади. Натижада, бундай ҳолат, ёш ижодкорни “синдириш“ билан тугайди. Ахир, театрга келган ёш “режиссёр” беш йил давомида ўзининг яхши мутахассис эканлигини жамоага кўрсатиши учун бир неча йил ўз услубини топиб олиши зарур. Шунинг учун, қайта-қайта айтаман, театрларимизга “Бош режиссёр-бадиий раҳбар” тайинлашдек масъулиятли ишда ҳеч қачон адашмаслик керак. Бу лавозимга ўз ишининг яхши мутахассиси бўлиши билан бир қаторда, кўп йиллик ижодий ишларида айрим ютуқларга эришган ижодкор бўлиши ва барча актёрлар уни ижодкор сифатида ҳурмат қилиши зарур. Шундагина театр жамоаси “Бош режиссёр-ижодий раҳбар” атрофида жипслашиб, бир ёқадан бош чиқариб ва театрда барча ижодий ютуқларни қўлга киритишига имкон яратилади. Шунинг учун, театрларни ўз эгасига қайтариб берайлик. Бош режиссёр-бадиий раҳбарга кенг кўламда имкон яратиб бериб ва уларнинг ижодий жамоа олдидаги масъулиятини оширайлик.\nЯна бир масала. Юртимиздаги 36 театрда (ҳар чоракда) битта саҳна асари вазирликка топширилади. Вазирликдан театрга бирон-бир вакилни юборишади ва асар кўригидан сўнг, бу мутахассиснинг асар ҳақидаги шахсий фикри билан асар қабул қилинади ёки қилинмайди. Энг қизиғи, (айрим ҳолларда) йиллар давомида шу театр саҳнасининг чангини ютиб, ижод қилиб келаётган кекса ижодкорларнинг фикри бир четда қолиб кетаверади. Санъат асарига ёлғиз бир одамнинг фикри билан хулоса чиқармоқ, секинроқ айтганда, ғирт… ажабланарли ҳол! Кўп йиллардан бери айтиб келаман, “театрларимиздаги “Бадиий кенгаш”ларнинг фаолиятини қайта кўриб чиқишимиз ва улар масъулиятларини кучайтиришимиз зарур” деб. Чунки, театрларимиздаги “Бадиий кенгаш”нинг кўригидан ўтган асар муҳокамага муҳтож бўлмаслиги керак. Вазирлик театрларда кўп йиллардан бери меҳнат қилиб келаётган ижодкорларнинг фикрлари инобатга олиниши керак. Ахир, театрдаги “Бадиий кенгаш”га, театр ходимларидан ташқари, театршунослар, соҳа мутахассислари ва туман, шаҳар маданият бошқармаларининг вакиллари ҳам жалб қилинади ва театрда саёз асарлар ҳеч қачон қабул қилинмайди. Театрларимиздаги кекса ижодкорлар, ўз касбининг усталари, ўзлари бунга йўл қўймайди ва қўймаслиги керак! Шу сабаб, театрларимиздаги “Бадиий кенгаш” ва унинг аъзоларига кенгроқ имкон берилишини ва уларнинг масъулиятини ошириш зарур.\nБугунги кунда, барча соҳалардагидек театрларимиз ҳам янги ислоҳотларга муҳтож бўлиб қолди. Чунки, мана ўттиз йилдирки миллий режиссурамиз ривожланмай, бир жойда тўхтаб қолди. Буни тан олишимиз керак. Миллий режиссурамизни тез орада қайта тиклашимиз зарур. Миллий режиссурамизнинг савияси борган сари ночорлашиб кетганлигининг яна бошқа сабаблари бор.\nБугунги кунда, “ижодий эркинлик” деб, турли касб эгаларига саҳнани, киноэкранни ва “ойнаи жаҳон”ни бўшатиб бермоқдамиз. Шу сабаб, томошабинларимизда “режиссёр” касбига бўлган ҳурмати ва эътибори, керак бўлса эътирофи пасайиб кетди. Ахир, “режиссёр” касбини эгаллаш учун (олийгоҳга 100тадан 5-6 нафар абитуриент танлаб олинади!) талаба беш йил таҳсил олиб, яна беш–ўн йил тажрибали режиссёрга “ёрдамчи режиссёр” бўлиб юриб, ундан кейингина унга мустақил иш берилади. Бугун эса телесериал, кино ёки спектакль саҳналаштириш учун “режиссёрлик диплом”и шарт эмасдек бўлиб қолди! Ҳайронман, нега шифокор ёки юрист “диплом”сиз иш юрита олмайди?! Ахир, улар бир одам ҳаётига масъул ва жавобгар бўлса, “Режиссёр”лик касб эгаси эса миллионлаб одамларнинг ахлоқи, диди ва маънавий даражаси қашшоқлашиб кетишига сабабчи бўлади-ку! Тўғриси, мен бу “ижодкорларни” айбламайман, чунки, улар учун бу “ҳавас” холос. Ҳавасга, орзуга эса айб йўқ. Уларга шундай имкон яратиб бераётган “раҳбар” ёки “манфаатдор” одам кўпроқ айбдор деб биламан. Агар андиша бўлмаса, бу ҳолни миллий санъатимизга бўлган ички душманлик (диверсия), деб ҳисоблаш тўғрироқ бўларди.\nДунёда “режиссёрлик” ноёб касб эканлиги барчага маълум. Аммо бизда ҳанузгача айримлар буни тан олгиси келмаяпти. Балки, кимгадир, тан олмаслик қулайдир. Бугунги кунда, Янги Ўзбекистонни қурмоқчи эканмиз, агар, бу ҳолат, қўпчиликни ташвишга солмас экан, театр ва кино санъатимиз олдинга қараб силжимайди, бир жойда тўхтаб тураверади ва ривожланмайди.\nБалки, миллий режиссурамизни жонлантиришимиз учун вазирлик қошида ёки Театр арбоблари уюшмаси қошида профессионал режиссёрлардан ташкил топган “Ўзбек режиссура академияси”ни ташкил қилиш керакдир? Академияда, театрларимизга “Бадиий раҳбар” лавозимига малакали мутахассисларни танлаш ва тайинлаш, кино, телевидениеда телесериал олмоқчи бўлган режиссёрларнинг “режиссёрлик плани — иш режаси” билан танишиш ёки бошқа ижодий жараёнларни муҳокама қилиш мумкин бўларди. Менимча, шундагина ўзбек киносида, телевидениеда ва миллий театрларимизда суваракдай болалаб кетган “режиссёр” ҳаваскорларга чек қўйилиши мумкин бўлар. Иккинчидан, ёш талаба-режиссёрларни биринчи курсданоқ театрларимизга “боғлаб” қўйиш зарур. Чунки, ёш талаба-режиссёр эртароқ театр чангини ютсагина мақсадга тезроқ эришиш мумкин бўлади. “Олий режиссура” (аспирантура) мактабини ташкил этишимиз, албатта, мақсадга мувофиқ бўлади.\nБугунги кунда, бир вақтлар тарқалиб кетган Театр арбоблари уюшмаси фаолиятини тиклаш зарур. Чунки, яқин ўтмишда Республикамиздаги барча театрлар фаолияти Театр арбоблари уюшмаси зиммасида эди. Барча ижод аҳли шу уюшмада йиғиларди ва ижодий ҳамкорлик ўрнатилиб, бир-бирининг ижодий ишидан хабардор бўлиб туриларди. Балки, айрим сабабларга кўра ёпилиб кетган “Ўзбектеатр” ижодий бирлашмасини тиклаш керакдир?..\nБугун бутун дунё ўзгармоқда, нотинч дунёда ҳар бир ижодкорнинг ўз зиммасидаги вазифалари ниҳоятда салмоқли бўлиши зарур. Бугунги фаровон ҳаётимизга хориждан турли хил диний экстремизм, терроризм ғоялари интернет, мобил телефонлари ва бошқа ахборот воситалари орқали бостириб кириб келмоқда. Чунки асрлар давомида шаклланган бизнинг миллий тарбиямизни, маърифий тизимини издан чиқармоқчи бўлганлар оз эмас. Шунинг учун, бугунги юрт соҳибини ва бир-биримизни кўз қорачиғимиздек асрашимиз, эҳтиёт бўлишимиз керак. Минг йиллар давомида буюк аждодларимиз қолдирган улуғ меросимизни асраб-авайлаб келажак авлод учун қолдиришимиз, биз ижодкорлар, мамлакатимизда олиб борилаётган маънавий-маърифий ишларни тизимли ташкил этишда бир қадам олдинда бўлишимиз ва халқимизнинг, айниқса, ёшларимизнинг интеллектуал салоҳияти ва дунёқарашини юксалтириш биз, ижодкорлар зиммасида эканини унутмаслигимиз керак.\nТожи Муҳаммад Исроилов,\nрежиссёр, “Дўстлик” ордени соҳиби\nPrevious Синалаётган руҳият ёки шифохонада ёзилган қайдлар\nNext Ҳаммаси эл фаровонлиги учун


ШЕЪР-ДИЛ ЖАВҲАРИ ТАЗОҲУРИ – МУНОСАБАТ\nШунча йиллардан кейин яна ҳузуримга келган Дилмуроднинг ”Машқлар” дафтарини варақларканман, шунга амин бўлдимки, йигирма йил мобайнида у Шеър устида кўп тер тўккан, тинимсиз изланган, янги мажозлар, ташбеҳлар, талмеҳлар ахтарган, иқтидорини занглатиб қўймаслик учун ҳаракат қилган.\nУзлатни эсладик… Аслида шеър узлат мевасидир. Шеър қол билан эмас, ҳол билан ёзилади. Бинобарин, қол анжуманда зуҳр этади. Ҳол эса хилватда (демак, узлатда) инкишоф этилади…\nШеър–ўзингдан Ўзликка қилинган сафардир. Бу йўлни улуғ устозларимиз (жумладан Муҳаммад Иқбол) ”асрори худй”(ўзлик сирлари) дейишган. Дил жавҳардир. Унинг жавҳарлигини англаб етмаган ижодкор Шеърнинг ичига киролмайди. Бундай ижодкорлар Шеърнинг ташқи қиёфасини ўрганиш билан чекланадилар. Шеър шундай бир ҳикматки, унинг ташқи қиёфаси ҳам гўзалдир. Шу туфайли кўпгина ижодкорлар Шеърнинг ташқи гўзаллигидан баҳраманд бўлиш билан кифояланадилар. Ижодий оламнинг бу ҳудудида улар йиллар давомида қолиб кетадилар. Сермаҳсул ижод қиладилар. Қатор китоблар чиқарадилар. Аммо… Шеърнинг сийрати–асл моҳияти англаб етилмайди…\nИнсонда нафс жавҳари ҳам мавжуд. (Нафснинг жавҳарлигини ҳатто Ғаззолийдек улуғ алломалар ҳам таъкидлаб ўтишган) Жавҳарни бўлакларга (оразга) бўлиб бўлмайди. Демак нафс жавҳарини синдириш амри маҳол. (Набийлар ва валийлар бундан мустасно.)\nТангри таъоло Инсонда нафс жавҳари билан баробар дил жавҳарини ҳам яратиб қўйган. Ана шу жиҳати билан инсон ўзи билмаган ҳолда имтиҳонга солиб қўйилган. Аҳли қол фақат нафс жавҳари билан машғул одамлардир. Ҳазрат Навоий бу табақани аҳли дунё, аҳли суврат деганлар. Аҳли ҳол эса дил жавҳарини англаб етган, жисмни эмас, руҳни парвариш қилган ва шу йўл билан асрори илоҳийга ноил бўлган кишилардир. Бу табақани орифлар аҳли сийрат, аҳли дил дейдилар. Бу гапларни айтишдан мақсад Шеър жавҳарини англатишдир. Шеър жавҳари дил жавҳари билан уйғунлашиб кетади. Табиий ҳис-туйғу, қувонч ва изтироб, таҳайюр ва тафаккур Шеър жавҳарини ташкил этади.\nШеър қол билан эмас, ҳол билан ёзилади, дедик. Инсоннинг дил жавҳарида шундай бир ҳолатлар мавжудки, уни оддий сўзлар билан ифодалаб бўлмайди. Асл Шеър инсондаги ана шундай ҳолатларни ҳам ифодалай олади. Бундай шеърлар шунчаки ёзилмайди, балки юракдан тўғридан-тўғри қоғозга ”тўкилади”. Шеър жавҳари хусусида узоқ гапириш мумкин. Аммо кичик бир муқаддимада бунинг имкони йўқ, албатта.\nДилмуроднинг ”машқлари”га қайтайлик. У шеърнинг ташқи ва ички асрорини чуқур англашга интилаётган ижодкорлар тоифасидан. Шеъларидаги соддалик ва самимият беихтиёр ўқувчининг эътиборини ўзига тортади. У ёзаркан, ”зўракилик”дан қочади. Мисраларда қалб ҳолатларини ифодалашга ҳаракат қилади. Тўғри, унинг аруздаги машқлари ҳали такмилга етмаган. Бир ғазалда бир неча афойилнинг келиши ва айрим мисраларда сакталар кўзга ташланади. ”Арузнинг нони қаттиқ, уни ейиш қийин” дейишади шеършунослар. Лекин мен Дилмуроднинг яна бир неча йиллик изланишларидан кейин арузнинг ”қаттиқ нони”ни ҳам бемалол ”ушатиб ейиши”га ишонаман. Бармоқ вазнида эса у аллақачон табъи назми тобланган ижодкорга айланиб бўлган. Фақат бундан кейин шеърни қалб латоифларига янада кўпроқ омухта қилиш, сеҳрангез мисралари ва дилчасп шеърлари билан китобхон қалбини музайян қилмоқ учун астойдил ҳаракат қилмоғи керак бўлади.\nДилмуроднинг Шеърдаги ҳозирги аҳволи менга Ўзлик жавҳари эшикларини тақиллатаётган соликнинг шавқли ҳолатини эслатади. Бу қутлуғ йўлда Яратгандан унга сабру бардош ва юксак иқтидор тилайман. Яздони пок унга дил жавҳари тасхирини насиб этсин!..\nСаййид Неъматуллоҳ Иброҳим.\nДилмурод Курбонов газалларидан намуналар\nГул хаёлин дилга этдинг қайданам ҳамхона, ишқ,\nАйладинг бу хаста кўнгилни нечун девона, ишқ.\nҲажрида бағрим яро, шарманда бўлдим эл аро,\nТоҳиру – Фарҳод эмас, воҳ, мен бугун афсона, ишқ.\nНеча ошиқ ўтди нолон , ишқидин кул хонумон,\nХонумон недур,оҳимдин кенг жаҳон сўзона, ишқ.\nЭй шамол, қоши ҳилол қошига еткургил мани,\nҲажрида ўртандим, айла васл ила мастона, ишқ.\nЧиқса ул хуршеди тобон даҳри дун бўлгай ниҳон,\nКул бўлур бу жисму жон тафтида ёна-ёна, ишқ.\nЙиғлама Қайс, тўхта бир пас, битта Мажнун сен эмас,\nБир ақлмас, этди менга жонни хам бегона ишқ.\nДилмурод бу не саодат, шукрини қил то абад,\nТоки борсан этса ул ой нурига парвона ишқ.\nСевгилим, оқди кўзимдин дарёдек ёш сени деб,\nБўлди бағрим лахта – лахта қон, қаламқош сени деб.\nБу кўнгил вайронага айланди ҳажринг дастидан,\nЮз эмас , минг бир балони кўрди бу бош сени деб.\nҒам тоғин Фарҳод каби қаздим тиним билмай валек,\nШум рақиблар мен томонга отдилар тош сени деб.\nТун бўйи ой бирла юлдуз сенла ҳамсуҳбат эрур,\nЁлвориб бўлдим ойу юлдузга сирдош сени деб.\nҲар саҳар сунбул сочингни ўйнатур салқин сабо,\nЕтказур деб елга розим,айладим фош сени деб.\nИшқ ўтидан Дилмурод оҳ урса, куйгай еру кўк,\nСевгилим, оқди кўзимдин дарёдек ёш сени деб.\n1997 й. Душанбе.\nЭй гўзал, келгил қошимга, айлама нозу фироқ,\nОҳ чекарман, ҳажр шоми дастидан қаддим сўроқ.\nНайлайин васлингга зорман,дил қаро,тун зим – зиё,\nКел, мунаввар қил кўнгилни, сен ўзингдирсан чироқ.\nҚайта – қайта кўз тутарман сен келар манзил сари ,\nҚатра – қатра марвариддин нам бўлиб чашму қароғ.\nИшқ тийғи лола янглиғ айлади кўнглимни хун,\nНе қаро кун бошга тушди, ғуссадин бағримда доғ.\nДил мурод этди ул ойнинг васлу ҳажри мадҳини,\nБилмадим бўлгай насиб қай кун менга ул гул яноғ.\n1993 й. Душанбе.\nКўнглим, бу даҳр аро сендек фусункор топмадим ҳаргиз,\nЎзингдек содиғу маҳрами асрор топмадим ҳаргиз.\nНеча минг турфа йўлларга бош ургайсан қароринг йўқ,\nАжабдурким, бирор роҳи беағёр топмадим ҳаргиз.\nАламнинг дастидан нолон , гоҳ армон устига армон,\nГаҳи гулзорларинг яксон,мададкор топмадим ҳаргиз.\nГаҳи дард узра дарду ғам тўлиб,ҳолингга йиғлар шам,\nҚаламдин ўзга арз тинглар вафодор топмадим ҳаргиз.\nГар орзу ғунчаси кўз очса ногоҳ бахту толедан,\nЎзингдек андалибмонанд суханвор топмадим ҳаргиз.\nЎзинг ёру,ўзинг ағёр, ўзинг орзую армоним,\nКўнгил, шарҳингга мен маънойи пурдор топмадим ҳаргиз.\nЭй кўнгил, Ҳақ олдида сендек гунаҳкор бормикан?\nЖонига жабр айлаган мендек ситамкор бормикан?\nҚўрқадирман ёзиғимдан раҳм қил Раҳмон эгам,\nЙўқса бу ожиз қулингдек ҳоли абгор бормикан?\nНеча маҳбублар муҳаббат ўтида ёнди , вале\nЭнди ишқ аҳли аро содиқ вафодор бормикан?\nДор эмас, Мансур осилган ул биҳиштий тоқидир,\nБу замон Мансур каби бир лойиқи дор бормикан?\nШоҳ Машраб оҳидан ўт тушди еру кўк аро,\nИзласанг Машраб каби ошиғи такрор бормикан?\nРаббим-о, қилгил ошиқ, ишқ ўтиға зор чулғанай,\nБўлмаса дилда муҳаббат васлу дийдор бормикан?\nДилмурод, қил энди тавба, кеча- кундуз йиғлагил,\n← БУЮК ҚУШНИНГ ПАРВОЗИ\n”Маънавий маснавий”нинг ҳар лаҳзасидан таъсирланганимни айтиб адо қилолмасам керак” →


Омник – medu.uz – Дорилар ҳақида маълумотлар ўзбек тилида\nHome Йўриқномалар Омник\nПрепаратнинг савдо номи: Омник®\nҲалқаро патентланмаган номи: тамсулозин\nДори шакли: ажралиб чиқиши модификацияланган капсулалар\nфаол модда: 0,4 мг тамсулозин гидрохлориди.\nёрдамчи моддалар: 281,2 мг микрокристалл целлюлоза, 42,5 мг метилакрил кислотасининг сополимери (С типи), 1,0 мг полисорбат 80, 0,3 мг натрий лаурил сульфати, 1,1 мг триацетин, 0,8 мг тальк, 0,4 мг кальций стеарати;\nкапсула қобиғининг таркиби*: 65,6 мг желатин, 0,9 мг титан диоксиди, 0,004 мг индиготин, 0,5 мг темир (II) оксиди, 0,04 мг темир (III) оксиди;\n* – таркибида темир (II, III) оксиди Е-172, шеллак ва спирт бўлган капсулага қора сиёҳ билан идентификация коди ёзилади.\nТаърифи: 701 маркировкаси ва савдо белгисининг график таъсири бўлган тўқ-сариқ рангли корпусли ва 0,4 маркировкали бўлган зайтун-яшил рангли қопқоқли №2 ўлчамдаги қаттиқ желатин капсулалар. Капсулалар оқдан оч-сариқ тусли оқ ранглигача бўлган гранулалар сақлайди.\nФармакотерапевтик гуруҳи: α1-адреноблокатор.\nАТХ коди: G04CА02\nТамсулозин постсинаптик α1-адренорецепторлари, айниқса α1А ва α1D турларининг селектив ва рақобатли блокатори ҳисобланади. Бу препарат простата безини ва уретрани простатик қисмини силлиқ мушакларини тонусини пасайишига олиб келади.\nОмник® сийдикни чиқарилишини максимал тезлигини оширади. Препарат қабул қилинганда простата безини ва уретрани простатик қисмини силлиқ мушакларининг тонусини пасайиши ҳисобига обструкцияни камайтиради, бу ўз навбатида бўшалиш симптомлари камайишига олиб келади.\nПрепаратни қабул қилиш, пайдо бўлишида детрузор ўта юқори фаолликка мухим роль ўйнайдиган тўлиш симптомларини ҳам камайтиради.\nТўлиш ва бўшалиш симптомларини камайиши узоқ вақт давомида сақланиб қолади. Бунда сезиларли даражада жарроҳлик аралашувлари ёки катетеризацияга заруратни вақтинча сезиларли даражада кейинга сурилади.\nα1-адреноблокаторлар периферик қон томирларини силлиқ мушакларини тонуси камайиши ҳисобига артериал босимни пасайтириши мумкин. Омник® препарат билан ўтказилган тадқиқотларда тизимли артериал босимини клиник аҳамиятли пасайиши кузатилмаган.\nНейроген қовуғи бўлган болаларда дозалашни аниқлаш учун икки томонлама яширин рандомизация қилинган тадқиқотлар ўтқазилган. Тадқиқотда тамсулозиннинг 3 дозасидан (паст дозалар [0,001 дан 0,002 мг/кг гача], ўртача дозалар [0,002 дан 0,004 мг/кг гача] ва юқори дозалар [0,004 дан 0,008 мг/кг гача] 1 дозага билан даволанган ёки плацебо қўлланган 2 ёшдан 16 ёшгача 161 нафар бола қатнашган. Тадқиқотда бир кунда икки марта ўлчанган маълумотлар бўйича сийдик чиқарилишидаги детрузор босимини пасайишини < 40 см.сув.уст. аниқланган пациентлар сони асосий охирги нуқта бўлган. Қўшимча кўрсаткичлар қуйидагиларни: сийдик чиқарилиши детрузор босимини дастлабки даражаси билан солиштирилганда нисбатан, гидронефроз ва гидроуретерни камайиши ёки турғунлиги ва катетеризация вақтида олинган сийдик ҳажмини ўзгариши ва шунингдек катетеризация кундаликдаги қайд қилинган маълумотлар бўйича сийдикни тутиб туролмаслигини ҳолатларини умумий ва фоизли ўзгаришларини ўз ичига олган.\nТадқиқот маълумотлар бўйича тамсулозинни 3 гуруҳининг биронтасида плацебо билан солиштирилганда асосий ва қўшимча оҳирги нуқталар бўйича статистик ишончли фарқлар аниқланмаган. Шунингдек тамсулозинни ҳар хил дозаларини қабул қилаётган пациентлар гуруҳидан биронтасида хам дозага боғлиқ самара қайд қилинмаган.\nТамсулозин ичакда яхши сўрилади ва деярли тўлиқ биокираолишликга эга. Тамсулозинни сўрилиши овқат қабул қилингандан кейин бир оз секинлашади. Препаратни бир хил сўрилиш даражасига, агар пациент препаратни ҳар сафар одатий нонуштадан кейин қабул қилган ҳоллардагина эришиш мумкин. Тамсулозин бир текис кинетикаси билан характерланади. 0,4 мг препаратни ичга бир марта қабул қилгандан кейин унинг плазмадаги максимал концентрациясига 6 соатдан кейин эришилади. Препаратни ичга кунига 0,4 мг дан кўп марта қабул қилингандан кейин мувозанатли концентрацияга 5-чи куни эришилади, бунда унинг Cmax қиймати бир марталик дозани қабул қилгандан кейин бу кўрсаткичнинг қийматидан тахминан 2/3 юқори. Бундай ҳолат кекса ёшдаги пациентларда аниқланган бўлсада, ўхшаш ўзгаришлар ёш пациентларда ҳам кузатилиши мумкин. Пациентлар орасида бир марталик ва кўп марталик қабулдан кейин препаратнинг плазмадаги концентрациясига нисбатан аҳамиятли индивидуал фарқлар мавжуд.\nТақсимланиши: Плазма оқсиллари билан боғланиши – 99%, тақсимланиш ҳажми унчалик катта эмас (тахминан 0,2 л/кг).\nТамсулозин жигарда секин метаболизмга учрайди ва кам фаолликка эга бўлган метаболитларни ҳосил қилади. Тамсулозиннинг катта қисми қон плазмасида ўзгармаган шаклда бўлади.\nКаламушларда ўтказилган экспериментда тамсулозиннинг жигар микросомал ферментлари фаоллигини бироз индукция қилиш хусусияти аниқланган.\nIn vitro шароитидаги тадқиқотлар маълумотлари CYP3A4 ва шунингдек CYP2D6 ферментларини тамсулозиннинг метаболизмида қатнашиши кўрсатилган. Бошқа CYP ферментлар тамсулозиннинг метаболизмида бироз қатнашади. Препаратнинг метаболизмида қатнашадиган CYP3A4 ва CYP2D6 ферментларини сусайиши тамсулозиннинг концентрациясини ошишига олиб келиши мумкин. Метаболитларнинг биронтаси таъсир этувчи моддага нисбатан фаол ҳисобланади.\n0,4 мг ни бир марта овқатдан кейин қабул қилингандан сўнг, препаратнинг ярим чиқарилиш даври 10 соатни, кўп марта қабул қилганда – 13 соатни ташкил қилади.\nПростата безининг хавфсиз гиперплазиясида дизуретик бузилишларини даволаш учун қўлланади.\nОртостатик гипотензия ( шу жумладан анамнезида).\nОғир буйрак етишмовчилиги (креатинин клиренси минутига 10 мл дан кам).\n18 ёшдан ошган катталар, шунингдек кекса пациентлар\nИчга, нонуштадан кейин, суткада 1 марта 1 капсуладан (0,4 мг), сув билан қабул қилинади. Капсулани чайнаш тавсия қилинмайди, чунки бу препаратни ажралиб чиқиш тезлигига таъсир қилиши мумкин.\nБуйрак етишмовчилигида, шунингдек енгил ва ўртача даражадаги жигар етишмовчилигида дозага тузатиш киритиш талаб қилинмайди.\n< 1%) Кам ҳолларда\n(>0,01%, <0,1%) Жуда кам ҳолларда (<0,01%) Тез-тезлиги номаълум (мавжуд бўлган маълумотлар асосида баҳолаб бўлмайди)\nЮрак-қон томир тизими томонидан бузилишлар Юрак уриб кетишини ҳис қилиш, постурал гипотензия\nКўриш аъзолари томонидан бузилишлар кўришни бузилиши٭,\nМеъда-ичак йўллари томонидан бузилишлар қабзият, диарея, кўнгил айниши, қусиш оғизни қуриши*\nРепродуктив тизими томонидан бузилишлар эякуляцияни бузилиши, шу жумладан ретроград эякуляция ва эякуляцияни йўқолиши приапизм\nНафас тизими, кўкрак қафаси ва кўкс оралиғи аъзолари томонидан бузилишлар ринит бурундан қон кетиши\nТери ва тери ости клетчаткаси томонидан бузилишлар тошма, қичишиш, эшакеми ангионевротик шиш Стивенс-Джонсон синдроми кўп шаклли эритема٭, эксфолиатив дерматит٭\n٭ постмаркетинг тадқиқотларида қўлланганда кузатилган.\nТамсулозинни қабул қилган пациентларда катаракта ва глаукома юзасидан операцияда кўзнинг рангдор пардани интраоперацион нотурғунлик ҳолатлари (торайган қорачиқ синдроми) таърифланган.\nПрепаратни постмаркетинг қўлланилиши: тамсулозин қўлланилганда юқорида таърифланган ножўя самараларга қўшимча юрак бўлмачаларининг фибрилляцияси, аритмия, тахикардия ва ҳансираш кузатилган. Маълумотлар препарат рўйхатдан ўтқазилгандан кейинги даврда спонтан хабарлар усули бўйича олинганлиги сабабли, бу ҳолатларни тамсулозинни қабул қилиниши билан сабаб-оқибат боғлиқлиги тез-тезлигини аниқлаш қийинчилик туғдиради.\nТамсулозинни дозасини ўткир ошириб юборилиши тўғрисида хабарлар йўқ. Аммо назарий жиҳатдан, доза ошириб юборилганида АБ ни ўткир пасайиши ва компенсатор тахикардия ривожланиши мумкин бўлиб, бундай ҳолатларда симптоматик даволашни ўтказиш керак. Артериал босими ва юрак қисқаришлари сони одам горизонтал ҳолатни қабул қилгандан кейин тикланиши мумкин. Самара бўлмаганида айланиб юрувчи қон ҳажмини оширувчи воситаларни ва агар зарурат бўлса, қон томирларни торайтирувчи воситаларни қўллаш мумкин. Буйрак функциясини назорат қилиш зарур. Диализни самарадорлик эҳтимоли кам, чунки тамсулозин плазма оқсиллари билан кучли боғланган.\nПрепаратни кейинги сўрилишини бартараф қилиш учун меъдани ювиш, фаоллаштирилган кўмирни ёки осмотик сурги воситасини, масалан натрий сульфатини қабул қилиш мақсадга мувофиқдир.\nОмник® препаратини атенолол, эналаприл ёки теофиллин билан бирга буюрилганда ўзаро таъсирлари аниқланмаган. Омник®ни циметидин билан бир вақтда қўлланганда тамсулозин концентрациясини қон плазмасида бироз ошиши, фуросемид билан – концентрациясини пасайиши аниқланган бўлиб, бироқ бу Омник® препаратнинг дозасини ўзгартирилишини талаб қилмайди, чунки препаратнинг концентрацияси нормал диапазонда қолади. Диазепам, пропранолол, трихлорметиазид, хлормадинон, амитриптилин, диклофенак, глибенкламид, симвастатин ва варфарин in vitro шароитида одам плазмасида тамсулозинни эркин фракциясини ўзгартирмайди. Тамсулозин ўз навбатида шунингдек диазепамни, пропранололни, трихлорметиазидни ва хлормадионни эркин фракциясини ҳам ўзгартирмайди.\nТамсулозинни CYP3A4 изоферментининг кучли ингибиторлари билан бир вақтда буюриш тамсулозиннинг концентрациясини ошишига олиб келиши мумкин. Кетоконазол (CYP3A4 кучли ингибитори) билан бир вақтда буюриш тамсулозиннинг AUC ва Cmax кўрсаткичини 2.8 ва 2.2 мартага мувофиқ ошишишига олиб келган.\nТамсулозин гидрохлоридини CYP2D6 изоферментини метаболизмини бузилиши бўлган пациентларда CYP3A4 нинг кучли ингибиторлари билан мажмуада ишлатиш мумкин эмас. Препаратни CYP3A4 кучли ва ўртача ингибиторлари билан мажмуада эҳтиёткорлик билан ишлатиш лозим.\nТамсулозинни ва CYP2D6 нинг кучли ингибитори пароксетин билан бир вақтда буюриш тамсулозиннинг Cmax ва AUC кўрсаткичини 1.3 ва 1.6 мартага мувофиқ ошишига олиб келган, аммо ушбу ошиш клиник аҳамиятсиз деб тан олинган.\nҚўллангандаги эҳтиёткорлик чоралари\nБошқа α1-адренорецепторларини ишлатилганида бўлгани каби, Омник® препарати билан даволанганда, айрим ҳолларда артериал босимини пасайиши кузатилиши мумкин бўлиб, у баъзида ҳушдан кетишга олиб келиши мумкин. Ортостатик гипотензиянинг биринчи белгиларида (бош айланиши, ҳолсизлик) пациент ўтириши ёки ётиши ва кўрсатилган белгилар йўқолмагунича шу ҳолатда қолиши керак.\nБекор қилиш синдроми йўқ.\nТамсулозинни қабул қилган фонида пациентларда катаракта ва глаукома юзасидан операцияда кўзнинг рангдор пардани интраоперацион нотурғунлик ҳолатлари (торайган қорачиқ синдроми) таърифланган, буни операциядан олдинги текширувларда ва операция вақтида жаррох ҳисобга олиш керак.\nОмник® препарати билан даволашни бошлашдан аввал пациент простата безини гиперплазиясининг симптомлари каби симптомларни чақириши мумкин бўлган бошқа касалликларни истисно қилиш учун текширилиши керак. Даволашни бошлашдан олдин ва даволаш вақтида мунтазам бармоқ ёрдамида ректал текширишлар бажарилиши ва агар талаб қилинса простатик специфик антигенни (ПСА) аниқлаш керак.\nОғир буйрак етишмовчилиги (креатинин клиренси <10 мл/мин) бўлган пациентларда Омник® препарати билан даволаш эҳтиёткорликни талаб қилади, чунки бу тоифа беморларда бундай текширишлар ўтказилмаган. Тамсулозин гидрохлоридини қабул қилаётган ёки илгари қабул қилган айрим пациентларда катаракта ёки глаукома бўйича оператив аралашувларда кўзнинг рангдор пардасини интраоперацион нотурғунлик синдроми (торайган қорачиғ синдроми) ривожланиши аниқланган бўлиб, у операция вақтида ёки операциядан кейинги даврда асоратларга олиб келиши мумкин. Тамсулозин гидрохлориди билан даволанишни катаракта ёки глаукома юзасидан бўладиган операциядан 1-2 ҳафта олдин бекор қилишни мақсадга мувофиқлиги ҳанузгача исботланмаган. Кўзнинг рангдор пардасини интраоперацион нотурғунлик ҳоллари препарат бекор қилинган ва операциядан олдинги эрта муддатларда тўхтатилган пациентларда учраган. Катаракта ёки глаукома юзасидан операция режалаштирилган пациентларда тамсулозин гидрохлориди билан даволашни бошлаш тавсия қилинмайди. Пациентларни операциядан олдинги текшириш вақтида жарроҳ ва шифокор-офтальмолог ушбу пациент тамсулозинни қабул қилаётганлигини ёки қабул қилганлигини ҳисобга олиши керак. Бу операция вақтида кўзнинг рангдор пардасини интраоперацион нотурғунлик синдромини ривожланиш эҳтимолига тайёргарлик учун зарур.\nОмник® препарати фақат эркакларга қўллаш учун мўлжалланган.\nАжралиб чиқиши модификацияланган капсулалар 0,4 мг.\n10 капсуладан полипропилен плёнка ва алюмин фольгали блистерларда, 1 ёки 3 блистерлар картон қутида.\nВИТРУМ® ОСТЕОМАГ ФОРТЕ05.05.2018Кейингиси


Жойни бўшат, Xiaomi! Бозорга янги қирол келяпти! - Terabayt.Uz\nЖойни бўшат, Xiaomi! Бозорга янги қирол келяпти!\nЙириклиги бўйича иккинчи ўринда турувчи Ҳиндистон смартфон бозорида иккита хитойлик компания Samsung’дан ўзиб кетгани ҳақида ёзганмиз. Қизиғи шундаки, атиги бир ярим йил аввал асос солинган янги бренд энди Xiaomi’га ҳам чанг соляпти!\nЎҚИНГ: Samsung’нинг бу арзон смартфони камера тестида ҳатто Redmi Note 7 Pro’ни ҳам «чангида қолдирди»!\nКеча – 1 октябрь куни «филлар ўлкаси»да ҳар йиллик Дивали байрамига бағишланган илк мавсумий арзонлатув бошланди. Xiaomi унда бир неча соат ичида 1,5 миллиондан ошиқ янги қурилмаларини сотишга муваффақ бўлди. Булар фақат смартфон эмас, балки турли маиший техника жиҳозлари, тақилувчи гаджетлар ва ҳоказолар ҳам шу ҳисобга киритилган. Бироқ буни айтиб мақтанаётган «хитойча Apple»нинг қувончи кўпга бормади...\nУшбу ҳудуддаги энг йирик онлайн дўкон – Flipkart ҳам кечаги савдо якунларини эълон қилди. Унга кўра, арзонлатиб сотиш акциясининг мутлақ чемпиони Realme бренди бўлиб чиқди – у бир кунда миллионтадан ошиқ телефон сотишга улгурган!\nOppo компаниясининг суббренди бўлган Realme маҳаллий бозорни эгаллашдан ташқари хорижга ҳам чиқяпти, лекин унинг асосий мўлжали – Ҳиндистон бозоридир. Flipkart дўконида кечаги арзонлатиб сотиш мобайнида сотилган смартфонларнинг нақ 41.5 фоизи шу компанияга тегишли. Xaomi сотган смартфонлар улуши эса 30.2 фоизга тушиб кетган ва уни айни шу ҳамюрти сиқиб чиқармоқда.\nДивали байрамига бағишланган арзонлатиб сотиш акциясида учинчи ва тўртинчи ўринларни тегишлича Vivo (6.8%) ҳамда Asus (6%) банд этишган, қолган смартфонсозларнинг умумий улуши тахминан 15% бўлган.\nУмуман олганда, Realme бренди Ҳиндистон бозорида кескин ўсиб келаётир: CMIR Mobile Industry Consumer Insights компанияи сентябрда ўтказган сўров натижаларига кўра, у мамлакатда энг яхши смартфон бренди сифатида эътироф этилган.\nАфсуски, Oppo компанияси ва Realme бренди юртимизга расман кириб келмаган. Лекин Terashop.uz интернет дўконимизда турли русумлардаги Xiaomi телефонларини 610 000 сўмдан бошланган нархларда сотиб олиш, Samsung’нинг ҳар хил моделларини эса 705 000 сўмдан бошланувчи нархлар эвазига харид қилиш мумкин.\n#Oppo #Xiaomi #андроид смартфон #Ҳиндистон


АҚШдаги энг чиройли масжид » Новости Узбекистана сегодня: nuz.uz\nНовости Узбекистана → Жахонда → АҚШдаги энг чиройли масжид\n23-12-2019 21:20 0 785 Рейтинг0 Чоп этиш\nАҚШдаги энг чиройли масжид\nБугунга келиб АҚШдаги масжидлар сони 2100га етди деб хабар беради Hidoyat.uz нашри Бу ердаги мусулмонлар турли этнослардан бўлгани боис америка масжидлари ҳам турли услубда ва меъморий ечимда барпо этилмоқда. Хўп, уларнинг энг чиройлиси қайси?\nDiyanet Centre of America таъкидлашича, Қўшма Штатлардаги энг чиройли масжид 1993 йил Мэрилен штатида барпо этилган маданий обидадир. Ушбу масжид қурилишига 100 миллион доллар сарфланган ва маблағни Туркия ҳукумати ажратган. Масжид мажмуасидан ер ости машина қўйиш жойи, тантаналар зали, кўргазма маркази, спорт зал ва ҳатто турк ҳаммоми ўрин олган.\nМасжид туркона услубда қурилган.\nЭшиклари худди усмонийлар даври масжидларига ўхшаб ҳовлига қараб очилади.\nҲовли ўртасидан таҳоратхона жой олган.\nМасжидга иккита осмонўпар минора оро бериб турибди.\nКатта марказий гумбаз миноралар билан умумлашиб масжидга ўзгача қиёфа бағишлайди.\nМасжид ичкариси хаттотлик санъати билан ёзилган ояти карималар ва турк мармарлари билан безалган.\nМинбар меҳробга яқин ўрнатилган. Жума куни имом минбарга чиқиб амри маъруф қилади.\nМасжид гумбазининг ичкарига тарафига хаттотлар олтин ҳарфлар билан Ихлос сурасини ёзганлар.\nМасжиднинг тунги кўриниши.


Қарздор эмас, ҳақдор\nГлавная "ISTE'MOLCHI" Қарздор эмас, ҳақдор\nҚўнғирот туманида истиқомат қилувчи С.Нуруллаев туман Истеъмолчилар ҳуқуқларини ҳимоя қилиш жамиятига мурожаат қилди. Унда қайд этилишича, “Қорақалпоқ электр тармоқлари корхонаси” акциядорлик жамияти Қўнғирот тумани филиали томонидан истеъмолчининг хонадонига асоссиз қарздорлик тўғрисида маълумотнома юборилган.\nУшбу ҳолат жамият мутахассислари томонидан қонуний тартибда ўрганиб чиқилди. Тегишли барча тўлов ҳужжатларини ўрганиш натижасида истеъмолчи 68 кВт.электр энергияси учун олдиндан тўловни амалга оширгани маълум бўлди. Қайта ҳисоб-китоблардан сўнг\n13 892 сўм фуқаро фойдасига ҳал этилди.\nИҲҲҚЖФ сектор бошлиғи.


19 июл 2019, Тошкент вақти: 05:02\nЎзбекистон Марказий банки Олий Мажлис Сенати 2019 йил 15 январда 100 минг сўмлик номиналдаги банкнота намунаси ва дизайнини маъқуллади, дея хабар берганидан саноқли кунлар ўтиб¸ нафақат ўзбек сўми¸ балки бошқа давлат пулларини босиб чиқараëтган қиммат машиналардан иккитаси ишдан чиққан.\nБу жараëнга бевосита алоқадор мулозимнинг Озодликка билдиришича¸ кейинги бир ой ичида иккита пул босиш машинасининг кетма-кет куйиб қолганига босма фабрика жойлашган Юнусобод туманида светнинг тез-тез ўчиб туриши сабаб бўлган.\nТошкент молия тизимидаги бошқа бир мулозим эса¸ бунга 2000 йилларда олиб келинган бу машиналарнинг эскирганини сабаб қилиб кўрсатди.\nТошкент шаҳар Юнусобод туманида жойлашган "Давлат Белгиси" Давлат ишлаб чиқариш бирлашмаси Тошкент босма фабрикасининг Озодлик боғланган расмийси¸ "фабрика режимний объект бўлгани боис¸ унинг иш фаолиятига оид бирор маълумот берилмаслиги"ни таъкидлади¸ айни пайтда машиналарнинг ишдан чиққани хабарини "бўлмаган гап" деб атади.\n100 минг сўмлик банкнотани босиш тўхтаб қолди…\n10 январь куни Озодлик Тошкент босма фабрикасида янги 100 минг сўмлик купюраларни босиб чиқариш бошланганини хабар қилиши ортидан Ўзбекистон Марказий банки бу янгиликни расман тасдиқлаган эди.\nОзодликка бу хабарни юборган жараëнга бевосита алоқадор мулозимнинг 24 январь куни билдиришича¸ бугунга келиб пул босиб чиқарадиган машиналарнинг куйиб қолгани сабабли¸ янги банкнотларни босиш тўхтаб қолган.\nБу мулозим¸ махсус қўриқланадиган стратегик давлат объектига оид маълумотни жамоатчиликка билдириш ваколати йўқлиги боис¸ шахси сир тутилишини сўради.\n" 20 000 лист қоғоз запас қилиб қўйилганди президент 100 минг сўмлик ҳақидаги қарорга қўл қўйишини кутиб. Складда ҳозир босилган 100 минг сўмликлар бор¸ фақат аҳолига тарқатишга етмайди - министр¸ ҳоким¸ президент аппаратидагиларга берилади булар. Бу орада машина бузилиб қолди. Мияси - плата куйди. Шунга ҳозир пул чиқмаяпти. Гендиректор Абдулла Ариповдан гап эшитган¸ ҳозир бу ерда роса жанжал. Пулни Германиядан олиб келинган спец машина босади. Бунақа машина иккита эди. Биттаси бузуқ¸ иккинчисига қоғоз формати тушмайди"¸ деди Озодликка бу ҳақда хабар берган жараëнга бевосита алоқадор мулозим.\nОзодлик суҳбатдошининг таъкидлашича¸ дунë матбаа саноатидаги етакчи ширкат ҳисобланган Германиянинг Koenig&Bauer компаниясидан сотиб олинган бу машиналар нархи 3 миллион евро туради ва улар платасини алмаштириш янгиси билан қарийб бир хил нархга тушади.\n“Ремонт қилишнинг иложи йўқ. Ҳаракат қилиб кўришди. Платани Германиядан - KBA (Koenig & Bauer AG) фирмасидан сотиб олиш керак. У ҳам 3 миллион еврога яқин туради. Бунга фабриканинг пули йўқ. Директор Марказий банкдан қарз олиши керак. Туалет қоғоз олиш учун ҳам фабрика МБ дан рухсат олиши керак. Юнусобод туманида тез-тез свет ўйнайди¸ шунинг учун шақиллаб ишлаб турган машинанинг секунд ичида “томи кетиб” - платаси куйди. Генератор бор¸ лекин барибир светнинг ўйнаши таъсир кўрсатади. Техникларнинг савияси жуда паст. Бу фабрика секретний зона бўлгани учун¸ у ерда кимларнинг нимага ишга олинганиниям биров суриштирмайди”¸ дейди Тошкент босма фабрикасидаги иш жараëнидан бевосита хабардор мулозим.\nОзодлик суҳбатлашган Ўзбекистон молия тизими мулозимларидан бири¸ Тошкент босма фабрикасида охирги марта Германиядан пул босиш машинасининг 2006 йилда олиб келингани ва ўтган муддат ичида бу машиналарнинг “моралний эскирганини” айтади.\nТошкент босма фабрикасининг Озодлик 25 январь куни боғланган расмийси¸ бу хабарни "бўлмаган гап" деб атади.\n"Биз режимнинг объектимиз¸ сизга ҳеч қандай маълумот беролмайман. Лекин иш нормалний давом этаяпти"¸ деди фабриканинг ўзини таништирмаган расмийси.\n“Экспорт пулларини босиш ҳам тўхтаган”\nОзодликка “Давлат белгиси” фабрикасида бўлаëтган жараëнлар ҳақида хабар берган мулозимга кўра¸ бу ерда Ўзбекистоннинг тўрт хил номиналдаги пуллари баробарида¸ хориж давлатлари банкнотлари ҳам босиб чиқарилади.\n“5000¸ 10 000¸ 50 000 ва 100 000 сўмлик билан бир пайтда¸ экспортга ҳам пул босилади бу ерда. Жанубий Африка республикаси¸ Гондурасга ўхшаган дунëнинг 28 та давлатининг пули Тошкент босма фабрикасида босилади. Дунëда полиграфия соҳасида Франция биринчи ўринда туради¸ кўп заказларни Франция олади¸ лекин уларни реалний босиш Тошкентда қилинади. Чунки пулнинг қоғози пахтадан бўлади¸ Ўзбекистоннинг пул қоғози Американикидан кейин¸ иккинчиликда туради. Масалан¸Франция ва Германияда полиграфия саноати зўр¸ лекин пахтаси йўқ. Чет эл купюраларини Ўзбекистонда босиш арзон тушади. Тошкентда чет давлатлар пулининг босиб чиқарилиши давлат сири ҳисобланади”¸ дейди Тошкент босма фабрикасидаги жараëнга бевосита алоқадор мулозим.\nТошкентдаги молия тизимида ишловчи мулозим ҳам 1992 йилдан бери Ўзбекистонда¸ асосан¸ Осиë ва Африка давлатлари банкнотлари босилиб келинаëтгани¸ матбаа станокларининг эса Германиядан сотиб олинишини тасдиқлади.\nОзодлик суҳбатдошлари¸ жорий вазиятда Тошкент босма фабрикаси раҳбариятининг қаттиқ босим остида қолганини айтади.\n“Ҳозир директорга ҳамма томондан босим бўлаяпти. Бу жойга Каримов администрациясининг бошлиғи Зелимхон Ҳайдаровнинг укаси 23 йил директор бўлган. Биров бир нарса деëлмаган унга¸ ҳатто прокуратурани эшикдан кирғизмасди. Тўлиғича МХХда эди контрол. Ҳозирги директор президентнинг собиқ маслаҳатчиси Бахтиëр Жумаев. Нима қилишини билмаяпти. 100 мингталик ва экспорт пулларни босиш тўхтаб қолгани президентнинг қулоғига етиб борган-бормаганидан хабарим йўқ. Лекин шундан қўрқишаëтгани аниқ”¸ дейди фабрикадаги вазиятдан бевосита хабардор мулозим.\n1995 йилдан 2018 йил сентябрига қадар Ўзбекистон Марказий банки ҳузуридаги "Давлат белгиси" давлат ишлаб чиқариш бирлашмасига Сулаймон Худойқулов раҳбарлик қилган.\n(Маълумот учун, "Давлат белгиси" давлат ишлаб чиқариш бирлашмаси — қалбакилаштиришдан ҳимояланган қимматли қоғозлар, паспорт қоғозлари, акциз маркалар учун қоғозлар, пул босиладиган қоғозлар, банкнотлар, сертификатлар, лотерея билетлари, векселлар, чеклар, акциз ва почта маркалари, коллекция ва эсдалик тангалари тўплами, эсдалик нишонлари ва шу кабиларни ишлаб чиқарувчи бирлашмадир).\nДунëнинг пул босувчи давлатлари\nОчиқ манбаларнинг бирортасида дунëдаги 20 дан ошиқ давлат банкнотларининг Ўзбекистонда босиб чиқарилишига оид маълумот йўқ.\n2018 йил сентябрида Африканинг Либерия давлати ҳукумати чет элда бостириб келинган 104 миллион АҚШ долларига тенг қийматдаги миллий купюралари мамлакат ҳудудига кириши билан йўқолиб қолганини билдиргани ортидан¸ BBC News мухбири Christopher Giles “Давлатлар нега пулини ўз ҳудудидан ташқарида босади” деган мақола ҳозирлаган эди.\nУнда айтилишича¸ дунëда банкнотлар босиб чиқариш бизнесининг 11 фоизи Британиянинг De La Rue ширкати ҳиссасига тўғри келади ва биргина шу ширкат дунëдаги 140 давлат Марказий банки буюртмасини бажаради.\nПул босиш бўйича Германиянинг Giesecke & Devrient¸ Канаданинг Canadian Banknote Company ва АҚШ ҳамда Швеция ҳудудида жойлашган Crane ширкатлари бу бозорда асосий рақобатчилар экани айтилган бу мақолада¸ Ўзбекистон номи тилга олинмаган.\nАҚШ ва Ҳиндистондан ташқари аксар давлатлар ўз пулини бошқа давлат ҳудудида босиб чиқаришини таъкидлаган мутахассислар¸ бунинг сабабини “пул босишнинг қиммат ва қийинлиги”¸ билан изоҳлаган.\nДунëнинг аксар давлатларида нақд пул муомаладан чиқиб бораëтганига қарамай¸ экспертлар пул босиш бизнесининг қисқармаëтгани¸ аксинча¸ Осиëда талабнинг ортиши ҳисобига¸ кучайиб бораëтганини таъкидлайди.\nТахминларга кўра¸ бир йиллик пул босиш бизнеси ҳажми камида 10 миллиард долларни ташкил қилади.\n100 000 сўмлик пул дизайнини Олий Мажлис Сенати маъқуллади